Aire zabaleko Aiako, Azkoitiko eta Azpeitiko igerilekuak ekainaren 14an zabalduko dituzte

Hondartzetako uda denboraldiko zerbitzuak martxan jartzearekin batera, Aiako, Azkoitiko eta Azpeitiko aire zabaleko igerilekuak ere zabalduko dituzte. Hiru kasuetan hilaren 14an ireki eta hiru hilabetez egongo dira martxan, irailaren 14ra bitartean. Hiru herrietako igerilekuak publikoak dira, udalenak. Azkoitiko kanpo igerilekuak aurten berrikuntza bat izango du, kantina bat jarriko baitute bertan. Orain hasiko dira eraikitzen, eta ekainaren bukaerarako prest egotea espero dute. Jendearen eskaerari erantzunez erabaki du udalak kanpoko igerilekuan kantina jartzea. Egurrezkoa izango da. Joan den astean udalbatzarrean bozkatu zuten gaia, eta aho batez onartu. Kantina jartzeko 10.000 euroko aurrekontua ere onartu dute. Aurtengoan kantina Elkarguneko Orbela tabernakoek kudeatuko dute. Azkoitiko kanpoko igerilekua 2009ko udan ireki zuten, eta aurten bosgarren sasoia izango du. Egunero, astelehenetik igandera, 10:30etik 20:00etara egongo da zabalik. Elkargunean bazkide direnek sarrera doan izango dute, horrez gain beste aukera batzuk ere jarri dituzte. Hiru hilabeteko edo hilabeteko txartela ateratzeko aukera egongo da. Hamar sarrerako txartela ere jarri dute, 18 urtetik 64 urtera artekoentzako 40 eurotan eta gainontzekoentzat 30 eurotan. Eguneko sarrera, berriz, 18 urtetik gorakoentzat 6 eurokoa da; erretiratu, langabetu eta 1988tik 1996ra jaiotakoentzat 5 eurokoa; 13 urtetik 18ra artekoentzat ere 5 eurokoa; 6-12 urtekoentzat 4 eurokoa; 5 urte artekoentzat, doan. 17:00etatik aurrerako sarrerak 4 euro balioko du. Azpeitian, iazko prezioan Azpeitiko igerileku estaligabea ere etzi zortzi zabalduko dute. Kasu honetan, egunero 11:00etatik 20:00etara egongo da zabalik irailaren 14ra arte. Itxi eta zabaldu egiten den lau kaleko igerilekua 11:00ak bitartean igeriketako ikastaroetarako erabiliko dute, baina gero zabalik egongo da. Lau kaleko igerilekuko ura itxita dagoen bitartean 29,5 gradutan egongo da, baina behin zabaldutakoan, gelditzen den tenperaturan. Abuztutik aurrera, berriz, 24 gradutan egongo da igerileku hori. Azkoitiko aire zabaleko igerilekuan kantina jarriko dute (Eregi) Aurten ere uda osorako txartelak jarriko dituzte, iazko prezioan: sendikoa 182,36 eurotan; 17 urtetik beherakoena 74,26 euro; 17 urtetik gorakoena 108,68; banakakoa eta langabetua den kasuan 70,64 euro; sendikoa eta langabetua 118 euro; eta, erretiratua, pentsioduna eta 18 urtez gorako ikasleena 81,51 euro. Eguneko sarrera, 6,10 euro izango da; 17 urte bitartekoena 4,75 euro; eta, langabetuena eta erretiratuena 4 euro. Aiarrek abantailak Aiako kanpoko udal igerilekua ere hil honen 14an zabalduko dute. Igerilekuaren ordutegia egunero 11:00etatik 20:00etara artekoa da, baina igerilekuan jatetxea eta taberna ere badaude, eta horiek beste ordutegi bat dute. Aian erroldatuta daudenek abantailak dituzte igerilekuko sarreran. Hiru hilabeterako txartela 4-7 urte artekoek 13 euro ordaindu beharko dute, 8-15 artekoek 16 euro eta 16tik aurrerakoek 26 euro. Herrikoak ez direnek ere hiru hilabeteko edo hilabeteko txartela ateratzeko aukera izango dute. Aian eguneko sarrera, berriz, 4 eta 15 urte artekoentzat 4 eurokoa da, eta 16 urtetik aurreakoentzat 5 eurokoa. 17:00etatik aurrera, berriz, 2 euro ordaindu beharko dira. Udalak Gurutze Gorria kontratatzen du igerilekuko erabiltzaileen segurtasuna bermatzeko, eta bestetik, azpiegituren kudeaketa bost urterako enpresa bati emanda dauka.


Arantzazulab aurkeztu dute, eraldaketa sozialera begira jarduteko laborategia

«Bizi dugun eraldaketa sakoneko garaian herri bezala ditugun gizarte erronka konplexuei ikuspegi berriarekin aurre egiteko xedea» duela nabarmendu dute.

Arantzazuko Gizarte Berrikuntza Laborategiak, Arantzazulab-ek, gaur egin du bere aurkezpen ekitaldia Arantzazun, Gandiaga Topagunean (Oñati). Arantzazu Gaur Fundazioko kideek bultzatuta jaio da: Gipuzkoako Foru Aldundiaren, Oñatiko Udalaren, Mondragon Korporazioaren, Kutxa Fundazioaren eta Arantzazuko Frantziskotar Probintziaren hauspoarekin, alegia. Eraldaketa sozialera bideraturiko ikerketa, esperimentazioa eta sozializazioa egiten ditu lau eremu nagusi hauetan: trantsizio ekologikoa, lana, elkarbizitza eta ongizatea. «Bizi dugun eraldaketa sakoneko garaian herri bezala ditugun gizarte erronka konplexuei ikuspegi berriarekin aurre egiteko xedea du laborategiak», nabarmendu dute ekitaldiaren berri emateko atera duten prentsa oharrean.

«Agenda publikoaren eta etorkizuneko erronken inguruan hausnartzeko eta esperimentatzeko gunea izan nahi du Arantzazulab-ek», erantsi dute. «Euskal gizartearen beharrizanak ulertuta, herritarren inplikaziotik helduko die gizarte erronkei, eragile ezberdinen arteko elkarlanetik abiatuta. Eta hori etengabeko ikasketa aktiboa sustatuz egingo du, ikerketaren bitartez, dinamika berriekin esperimentatuz eta lortutako ezagutza dibulgatuz». Nabarmendu dute Euskal Herri osoari begiratzen diola, Gipuzkoan sortua den arren.

Ekitaldian Markel Olano Gipuzkoako diputatu nagusiak, Izaro Elorza Oñatiko alkateak eta Naiara Goia Arantzazulab-eko zuzendari nagusiak parte hartu dute. Gizarte eragile, enpresa, unibertsitateak edota herrigintzaren, euskal pentsamenduaren, kulturaren zein euskalgintzako hainbat erakundetako kideak ere izan dira.

Arantzazuk Gipuzkoako gizartean eta, oro har, euskal gizartean izan duen garrantzia azpimarratu du Markel Olanok, Gipuzkoako diputatu nagusiak. «Pandemiak azaleratu duen moduan, arazo eta desafio konplexuei komunitate gisa aurre egitea eskatzen du egungo munduak. Horretarako, ezinbestekoa da gizarte eta ekonomia ehun sendo bat, erakunde eta eragile sare indartsu eta dinamiko batekin eta, batez ere, herritar ahaldundu eta parte-hartzailez osatutako gizarte batekin», adierazi du. Bestalde, Naiara Goiak, Arantzazuko Gizarte Berrikuntza Laborategiko zuzendari nagusiak, giza faktorea landu beharra azpimarratu du. «Egungo testuinguruak dituen konplexutasunen, ziurgabetasunen edota etengabeko aldaketen aurrean gizartea eraldatu egin behar da, eta gizakia aldaketetara egokitu nahi badugu, gizakia, norbanakoa eraldatzetik abiatu behar dugu», azaldu du.


Artolak eta Rezustak irabazi dute Mastersa

Altunak eta Imazek ondo hasi dute partida, baina ezin izan diote eutsi Artolaren eta Rezustaren mailari. Rezusta izan da finaleko jokalaririk onena.

Artolak eta Rezustak euren jokoa egin dute Caixabank Masters txapelketako finalean, eta nagusitasunez aritu dira Altunaren eta Imazen aurrean. Partidaren hasiera oso bestelakoa izan da, haiek 4-0 eta 6-2 aurreratu baitira. Hortik aurrera, baina, atzean geratu dira.

Artolak oso partida ona jokatu du, eta izan duen aukera bakoitza baliatu du. Rezustaren ezker besoak agindu du partida osoan. Aurkariek etsita amaitu dute finala.


Leioako Gizarte Zerbitzuek AENOR kalitate-ziurtagiria lortu dute

Leioak gizarte-zerbitzuen kudeaketaren eraginkortasunaren, kalitatearen eta etengabeko hobekuntzaren alde egindako apustua aitortzen duen AENORen ziurtagiria lortu du, Gizarte Ongizateko arloan kalitatea kudeatzeko sistema ezartzeagatik. Errekonozimendu hori lortu duen EAEko lehen udalerria da, eta Udalak herritarrei zerbitzu hori hobetzeko ezarri duen kalitate-sistemari balioa aitortzen dio.

Kalitate-ziurtagiria AENORek egindako auditoria baten bidez lortu du Leioako Udalak. Auditoria horretan egiaztatu dute ISO 9001 nazioarteko arauaren eskakizunak aplikatzen direla gizarte-zerbitzuen kudeaketan: informazio-, orientazio- eta balioespen-zerbitzuak ematea, eta diru-laguntzak izapidetzea Gizarte Ongizatearen Arloan; Etxez etxeko Laguntza Zerbitzua eta beste laguntza-zerbitzu batzuk kudeatzea.

Gonzalo San Antoniok, AENORen ordezkariak, ziurtagiria eman zien Iban Rodriguez Leioako alkateari, Virginia Velez arloko arduradun teknikoari eta Juan Carlos Martínez Gizarte Zerbitzuetako zinegotziari.

Alkateak gogora ekarri zuen Udaleko sail horrek pandemia osoan leioaztarren beharrak asetzeko egin zuen ahalegin handia: "Pandemiak proban jarri gintuen, batez ere, Gizarte Zerbitzuen saileko langileei. Leioaztarren beharrizanak asetzeko premia zegoen egoera ezezagun baten aurrean. Hori igaro ostean, kalitate-ziurtagiri hau jasotzeak are balio handiagoa du". Horrenbestez, langileak zoriondu zituen "Zorionak lortutakoagatik, zorionak Virginia Velezi eta bere talde osoari".

Saileko zinegotzi arduradunak, Juan Carlos Martinezek, Leioako Gizarte Zerbitzuak osatzen dituzten langile guztiak zoriondu zituen, sari hori posible egin baitute, egindako lanari eta dedikazioari esker.


Zea Maysen “Corazón de tango”, lider aste honetako Top Gaztea zerrendan

Willis Drummonden "Gauzak", Gatiburen "Ezin disimulatu" eta Oliver Tree eta Robin Schulzen "Miss You" kantuak sartu dira aste honetako zerrendan.

Zea Maysen "Corazón de tango" kantuaren bertsioak lidergoa lortu du aste honetan Top Gaztea zerrendan. Ondorioz, Taylor Swiften "Anti-hero" bigarren postura jaitsi da. Hirugarren postura, "Unholy" kantua igo da, Sam Smith eta Kim Petrasen arteko kolaborazioa.

Asteko igoerarik handiena Maneskin talde italiarraren "The loneliest" kantua izan da; 28. postutik 17.era igaro da.

Halaber, zerrendan hiru abesti sartu dira: Willis Drummonden "Gauzak", Gatiburen "Ezin disimulatu" eta Oliver Tree eta Robin Schulzen "Miss You".

Bestalde, J Martina eta Ibil Bediren "Ez daukat ezer" kolaborazioa, Rosaliaren "Despechá" eta Bulegoren "Suzko erroberak" zerrendatik atera dira.

Hurrengo asterako proposamenei dagokienez, J Martinaren "Amore" eta Meghan Trainorren "Made You Look" dira zerrendan sartzeko hautagaiak.

Horrela geratu dira zerrendaren lehenengo 10 postuak:

1.- ZEA MAYS: "Corazón de tango"

2.- TAYLOR SWIFT: "Anti-hero"

3.- SAM SMITH ETA KIM PETRAS: "Unholy"

4.- HARRY STYLES: "Late night talking"

5.- ETS: "Abuela maitea"

6.- RIGOBERTA BANDINI: "Canciones de amor a ti"

7.- EÑAUT ELORRIETA: "Zutaz letrak idazteko"

8.- MERINA GRIS: "Eskutitza"

9.- DAVID GUETTA ETA BEBE REXHA: "I'm good (Blue)"

10.- DUPLA: "Kontraesanak"

Egin klik hemen zerrenda osoa ikusteko eta zure abesti gogokoenaren alde bozkatzeko.


Aitor Zubizarreta: «Saskibaloian lotsagabea naizela da Portland-en gustatu zaiena»

(Ane Olaizola/Hitza) Aitor Zubizarreta saskibaloi jokalariak (Azpeitia, 1995) bizimodu berri bat hasiko du ekainaren 28an. Azpeitia-Azkoitia Iraurgi ISB-ren arabera, taldeko harrobiko «harribitxietakoa» den jokalariak Amerikako Estatu Batuetako NCAA-1 ligan jokatuko du datorren urtetik aurrera. Izan ere, Portland-eko Unibertsitateak beka bat eskaini dio datorren lau urteetan bertan ikasi eta Portland Pilots taldean jokatu ahal izateko. Gustura jaso al duzu eskaintza? Oso gustura jaso dut. Korreo elektronikoz egin zidaten proposamena, eta orduan galdegin zidatzen ea hurrengo urtean harutz joateko prest egongo nintzen, eta eskaintza pentsatzeko eskatu zidaten. Halaber, lekua bertatik bertara ezagutu nezan harutz joateko gonbidatu ninduten. Azpeitia-Azkoitia Iraurgi ISB-ko harrobiko jokalaria izanik, zer eragin dizu halako proposamena jasotzeak? Iaztik pentsatzen hasita nengoen hurrengo urtean Estatu Batuetara joatea. Hango zazpi unibertsitate interesatu ziren nitaz, eta pentsatu genuen Portland zela lekurik egokiena ikasi eta saskibaloian jokatzeko. Euskal Herrian oso zaila da ikasketak eta saskibaloia uztartzea. Ikasketa aldetik ere, unibertsitate ona da. Gainera, lehengusu bat bertan bizi da, eta bertara joatea nahi nuen lehenagotik ere. Zertarako aukera emango dizu Portland-eko esperientziak? Batetik, unibertsitateko ikasketak egiteko aukera emango dit, baina baita jokalari eta pertsona bezala hazteko ere. Saskibaloiaren inguruan egingo dut hango bizia, eta etorkizunerako balio izango didala uste dut. Aukera baldin badut, etorkizunean saskibaloian jarraitzea gustatuko litzaidake. Estatu Batuetan ongi jokatzen badut, hango esperientziak beste eskaintza batzuk jasotzeko balio izango dit itzultzen naizenean. Oro har, Portlanden asko ikasiko dudalakoan nago. Badakizu Portland-eko unibertsitateak zer baloratu duen zutaz harutz joan zaitezen? Saskibaloian jokatzeko orduan pixka bat lotsagabea nintzela esan didate. Horien ustez, beldurrik gabe aritzen naiz jokoan, eta hori gustatu zaie. Eskolta eta antolatzaile bat nahi zuten talderako, eta nik postu horietan jokatzen dut. Horrez gain, nire indarguneak hirukoak direla esan didate. Nola uztartuko dituzu saskibaloia eta ikasketak Portlanen? Campusa oso handia da, eta han egingo arituko naiz batean zein bestean. Enpresaritza ikasketak egingo ditut, eta eskoletara joan aurretik entrenatuko naiz saskibaloian. Liga horretan jokatzen dutenek, gainera, asko bidaiatzen dute, eta unibertsitateak asko laguntzen ditu kirolariak. Oraintsu Portland-en izan zara, ezta? Bai, aste santuen oporraldian joan nintzen hara. Herrialdeko unibertsitaterik txikiena da hangoa; 6.000 ikasle inguru ditu. Hemengoekin alderatuz gero, ordea, izugarri handia da. Hango taldearekin izan al zenuen hartu-emanik? Bai, bi entrenamendu saio egin nituen. Ni baino sendoagoak eta handiagoak dira hango jokalariak. Esan zidaten neuk ere gehiago sendotu beharko nuela, eta gimnasioan aritzeko etxerako lanak ere bidali zizkidaten. AEBetan desberdin bizi al dute saskibaloia? Euskal Herriaren aldean, Estatu Batuetan gehiago bizi dute saskibaloia. Jokalariek ez dute dirurik irabazten, baina gauza asko ordainduta izaten dituzte. Nik jokatuko dudan taldean, esaterako, sei entrenatzaile izango ditut. Azpiegiturak ere hobeak dituzte. Gainera, ikusle aldetik jarraitzaile gehiago izaten ditu kirol honek. Txikitatik zabiltza Iraurgin. Zer eman dizu taldeak? Azken bi urtetan talde nagusian aritu naiz jokoan; besteak beste, AEBetako jokalariak daude bertan, eta horiek erakutsi didate saskibaloia nola bizi duten han. Oro har, asko ikasi dut taldean. Saskibaloian jokatzen bertan ikasi dudala esan dezaket.


Imanol Yeregi final laurdenetara pasa da Zarautzen

https://youtu.be/kJBZkLosS_A Imanol Yeregik Pro Zarautz txapelketako final laurdenak jokatuko ditu gaur. Goizean jokatutako bosgarren txandan, final zortzirenetan, bigarren izan da 10,63 punturekin, Jose Gundesen (10,73) argentinarraren atzetik. Kanpoan utzi ditu Aritz Aranburu zarauztarra (10,00) eta Nic Von Rupp (9,74) portugaldarra. Hodei Collazo eta Aritz Aranburu zarauztarrak, berriz, lehiatik kanpo gelditu dira. Txapelketa zuzenean jarraitu daiteke Youtubeko kanalaren bidez. Imanolek final laurdenetako laugarren taldean arituko da. Hemen jarraitu dezakezue.


Aiaraldeko langileak kalera atera dira Glavistako 240 lanpostu babesteko

Langileak ziur dira lantegia bideragarria dela oraindik. Enpresak joan den astean egin zuen kaleratze kolektiborako eskaria. Eusko Jaurlaritzari eskatu diote egin diezaiola presio handiagoa Guardiani


Euskaraldirako txapak jasotzeko mahaia gaur Potxoenean eta Sutegin

Goizean zehar Potxoenean jaso ahalko dira Euskaraldirako txapak, arratsaldean, Euskaraldia sustatzen ari den herri batzordeak Sutegi alboan jarriko duen mahaian. Gogoan izan, azaroaren 19ra arte zabalik segiko du ekimen honen bigarren edizioan izen emateko epeak, izenematea.euskaraldia.eus atarian.

Badator 2. Euskaraldia, azaroaren 20tik abenduaren 4ra euskara ahotan gehiago, gehiagorekin eta gehiagotan hartzea sustatu nahi duen ariketa kolektiboa. Izena eman eta txapak jasotzekoa; iragan astean bezala, egunotan ere mahaia kalera aterako du, Euskaraldia Usurbilen sustatzen ari den herri batzordeak. Adi hitzorduei:

Azaroak 12, osteguna

10:00-14:00 Potxoenean.

18:30-19:30 Sutegi ondoan.

Azaroak 13, ostirala

10:00-14:00 NOAUA! K.E.-ren egoitzan.

19:00-20:00 Sutegi alboan.

Azaroak 14, larunbata

18:00-19:00 Sutegi alboan.

Informazio gehiago jaso eta izen ematea online bideratzeko:

izenematea.euskaraldia.eus

usurbil.euskaraldia.eus

Bi “rol” aukeran

-Belarriprest: “Lekua, gaia edo egoeraren arabera erabakitzen dut euskaraz noiz eta norekin egin. Agian, ez dut beti euskaraz egingo ulertzen duten guztiekin, baina euskara dakitenek niri uneoro euskaraz hitz egitea nahi dut; eta horixe eskatzen diet modu esplizituan”.

-Ahobizi: “Euskaraz ulertzen duten guztiekin euskaraz egiten dut uneoro. Kideek euskaraz ulertzen ote duten ez dakidanean lehen hitzak, beti, euskaraz egiten ditut; euskaraz ulertzen badute, euskaraz jarraitzen dut. Batzuetan zaila den arren, elkarrizketa elebidunetan ere euskarari eusten diot kideek ulertzen dutenean”.

Banderolak salgai

Euskara ahotan gehiago, gehiagorekin eta gehiagotan hartzeko aukera eskaini nahi du azaroaren 20tik abenduaren 4ra iragarri den 2. Euskaraldiak. Prestatzen hasteko garaia da jada. Batetik, balkoietan jartzeko banderatxoak plazaratu dituzte. Usurbilgo Eroski Cityn eta Laurok liburudendan topatuko dituzu, 5 eurotan salgai. Eta bestela, Euskaraldiaren web orrialdeko dendan, Elkar dendetan edota Berria egunkaria saltzen duten kioskoetan.

Euskaraldiko banderatxoa zure etxeko balkoian jartzen baduzu, Euskaraldiko produktu-loteen zozketan parte hartzeko aukera izango duzu. Hauek dituzu lehiaketako arauak:

Atera argazkia Euskaraldiko zure banderatxoarekin.

Igo zure Facebook, Instagram edo Twitter kontura.

Ez ahaztu etiketatzea #JantziKaleak

Listo. Zorte on Euskaraldiko produktu loteen zozketan.


Oskar Gazteluren `Heriotzari aurrez aurre begira´ saiakera eman da argitara

Bilboko Udalak Migel de Unamuno Saiakera Lehiaketa antolatu zuen 12. aldiz, eta hori Oskar Gaztelu larrabetzuarrak irabazi zuen. Gazteluk Heriotzari aurrez aurre begira saiakera aurkeztu zuen, oraindik gure gizartean deserosoa den gaiari buruz hausnartzeko gonbitea egiten duena. Erein argitaletxeak saiakera argitaratu berri du.

Lanaren helburua da heriotzari buruzko teorietara hurbiltzea, nagusi diren erlijioek argudiatzen dutena alde batera utzita. Bizitzako hainbat esperientzia bildu ditu autoreak, batzuetan gertuko senideen heriotza izan dira sormen-iturri. Beste testigantza batzuk heriotzatik gertu dauden jendeekin lan egiten duten pertsonen esperientziak izan dira; baita heriotzarekin izututa dauden pertsonekin era terapeutikoan lan egiten duten adituena ere. Heriotza hurbiletik bizi izan duten senideen benetako esperientziak ere gehitu ditu.


Eskubaloi sailak txistor postua jarriko du aurten Santomas azokan

Egutegian Santomas eguna abenduaren 21a dela jartzen badu ere, zarauztarrak aurreratu, eta larunbatean hasiko dira eguna ospatzen.Urtero legez, AEK euskaltegiak Santomas azoka antolatu du hilaren 17rako. Euskarastaren baitan antolatu ohi du euskaltegiak ekimena, eta aurten ere bide beretik jarraitu du. Hala, larunbat goizean zehar festa giroa izango da nagusi Lege Zaharren Enparantzan. Urola Kostako AEKko zuzendari Amaia Olazabalek jakinarazi duenez, «euskarari eta euskal kulturari tartea eskaintzea» izango da ekimenaren helburua: «Zarautzen, kultur ekintza ugari daude, eta horietako bat da Santomas azoka. Gure herrian agenda anitza dugu, eta elkarte gehientsuenak, gainera, ekitaldiak euskaraz edota euskal kultura sustatuz egiten dute lan. Guk ere azokaren bitartez euskarari eta euskal kulturari tartea eskaini nahi diogu». Erreferentzialtasuna Ildo horretatik, taloak dastatzeko aukera izango da, besteak beste, baita «zintzurra bustitzekoa» ere. Era berean, makina bat produktu ere eskuratu ahalko da: «Baserritarren postuak, artisauenak eta bertako beste hainbat ekoizlerenak ere izango dira bertan». Bide horretan, «erreferentzialtasuna eskuratu duen topagune jendetsua» lortu dutela nabarmendu du Olazabalek. Bestalde, urtero bezala, txistor lehiaketa egingo da Santomas azokaren baitan. Inguruko hainbat harakinek hartuko du parte bertan, eta eguerdi aldera erabakiko da zein den aurkeztu dituzten txistorretatik onena. Era berean, AEKk zozkatutako bi otarrak nori egokituko zaizkion jakinaraziko dute antolatzaileek, ordu [...]

Egutegian Santomas eguna abenduaren 21a dela jartzen badu ere, zarauztarrak aurreratu, eta larunbatean hasiko dira eguna ospatzen.Urtero legez, AEK euskaltegiak Santomas azoka antolatu du hilaren 17rako. Euskarastaren baitan antolatu ohi du euskaltegiak ekimena, eta aurten ere bide beretik jarraitu du. Hala, larunbat goizean zehar festa giroa izango da nagusi Lege Zaharren Enparantzan.

Urola Kostako AEKko zuzendari Amaia Olazabalek jakinarazi duenez, «euskarari eta euskal kulturari tartea eskaintzea» izango da ekimenaren helburua: «Zarautzen, kultur ekintza ugari daude, eta horietako bat da Santomas azoka. Gure herrian agenda anitza dugu, eta elkarte gehientsuenak, gainera, ekitaldiak euskaraz edota euskal kultura sustatuz egiten dute lan. Guk ere azokaren bitartez euskarari eta euskal kulturari tartea eskaini nahi diogu».

Erreferentzialtasuna

Ildo horretatik, taloak dastatzeko aukera izango da, besteak beste, baita «zintzurra bustitzekoa»

ere. Era berean, makina bat produktu ere eskuratu ahalko da: «Baserritarren postuak, artisauenak eta bertako beste hainbat ekoizlerenak ere izango dira bertan». Bide horretan, «erreferentzialtasuna eskuratu duen topagune jendetsua» lortu dutela nabarmendu du Olazabalek.

Bestalde, urtero bezala, txistor lehiaketa egingo da Santomas azokaren baitan. Inguruko hainbat harakinek hartuko du parte bertan, eta eguerdi aldera erabakiko da zein den aurkeztu dituzten txistorretatik onena. Era berean, AEKk zozkatutako bi otarrak nori egokituko zaizkion jakinaraziko dute antolatzaileek, ordu berean. Giroa berotzeko, berriz, trikitilariak, Arraio Irratia eta beste hamaika kontu izango da larunbat goizean zehar udaletxe atariko plazan.

Euskal kultura bultzatzeaz gain, antolatzaileek kalean AEKren presentzia bermatu nahi dute azokaren bitartez. «Eskolaz kanpoko jarduera ere bada azoka; izan ere, euskaltegiko ikasleek ere hartzen dute parte azokan», gaineratu du Urola Kostako AEKko zuzendariak.

Hala, ikasleak ere postuan izango dira taloak jo eta jo. «Haientzat aukera bikaina da, herriko jendearekin elkartu eta euskaraz aritzeko parada izan ohi dute-eta. Mintzapraktikarako aukera ona da, beraz», adierazi du.

Bide batez, talo postuaren bitartez lortutako irabaziak ikasturtean zehar ikasleekin egiten dituzten jarduerak ordaintzeko zein azoka antolatzeko gastuei aurre egiteko baliatuko dituzte AEKkoek.

Eskubaloi taldearen postua

AEKk herriko eragileak gonbidatu ohi ditu txistor postua jartzera. Aurten, ZKEko Eskubaloi Saileko kideek hartuko dute ardura hori. «Eurek astinduko dituzte, beraz, zartaginak. Bildutako xoxak ere eskubaloizaleen gastuak ordaintzeko bideratuko dira, eurei ere krisiak eragin baitie», azaldu dute. Horrez gain, Euskarastearen baitan

antolatu duten azken ekitaldirako, Kopla Txapelketarako, sarrerak salgai izango dira azokan.

10:30etik aurrera erosi ahalko dira txartelak, eta norbanako bakoitzak gehienez bi eskuratu ahalko ditu. Sarrera bakoitzak bost euroko kostua izango du. Hilaren 23an egingo dute

Kopla Txapelketa, Putzuzulon, 22:00etan.

Getarian ere festa

Getarian ere larunbatean ospatuko dute Santo Tomas azoka. Besteak beste, txorizo jana, taloak eta musika izango dira herrigunean. Arratsaldean, berriz, gaztain erreak banatuko dituzte, Gure Txeruren eskutik.

Udan txaparrotan, neguan txamarratan

Zarautz Kirol Elkarteko eskubaloi atala hedatuz doa. Aurtengo kirol denboraldian jokalari eta talde kopurua handitu egin zaie, eta hazkunde hori dela-eta, diru-sarrerak ere areagotu zaizkie. Ondorioz, aurrekonturako irabazi pixka bat lortu nahian, bi ekitaldi antolatu dituzte abenduaren 17rako , larunbat honetarako. Goizean , Santomas azokan izango dira, udaletxeko plazan, eta postu bat jarriko dute, salda, txorizoa, sagardoa eta abarrekin.

Gauean, berriz, Aialako nesken partida amaitu ondoren, Txamarratan neguko festa egingo dute, Putzuzulo Amets Fabrikan izango da, eta bertan paella jana, Orioko batukada taldea, talde jolasak, karaokea, musika jartzaileak eta ezusteko ugari izango dira, besteak beste. Eskubaloiko jokalariek zarauztarrak bi ekimenotan parte hartzera animatu dituzte: «Denon eta denaren beharra dugunez, zuen zain izango gaituzue».


Beralandetan azoka eginen dute larunbatean

Urriaren 10ean, 10:30etik 13:30era Beralandetan bertako ekoizleen merkatua eginen dute.

Hilabeteko 2. larunbatean egiten den merkatua Beralandetan egingo da. Eguraldi ona eginez gero, atarian bertan, eta txarra eginez gero, barrenean.

Merkatuan eskualdeko ekoizleak egonen dira beraien produktuak saltzen: gasna, eztia, ukenduak, arroltzeak... Merkatuak ekoizleekin zuzeneko harremana izateko aukera ematen du, beraien produktuei nahiz lan egiteko moduari buruz lehen pertsonan hitz egin ahal izateko. Berako Udalak eta merkatuan parte hartzen duen ekoizle taldeak herritarrak animatu nahi ditu larunbat goizean merkatura hurbiltzera, baita zonaldeko ekoizleak bertan parte hartzera ere.


"Benetan existitu daitekeen pertsona bat irudikatzen saiatu naiz"

Tripetatik ateratako liburua da El agua te lo dirá, Itxaso Muro getxoztarraren lehen eleberria. Istorioetako pertsonaia batzuk sinesgarriak ez zirela sumatuta, bere istorioa sortzeko beharretik sortu zen eleberria da; izan ere, Murok ondo ezagutzen ditu pertsonen kezka eta arazoak, psikologoa baita bera. Gaur egun, Bruselan bizi den arren, Busturian aurkitu dugu uda pasatzen.

Zure lehenengo eleberria da hau, nondik sortu zen hau idazteko ideia edo beharra?

Ideia baino, beharra izan da kasu honetan. Bizitzak kolpe batzuk eman zizkidan garai batean, eta, nolabait, sorkuntzaren beharra izan nuen. Nire alabarekin pasatu nuen gaupasa batean etorri zitzaidan sorkuntza momentu hori; izan ere, momentu hartan, eleberri beltz bat bukatu berri nuen, eta ez nintzen konforme geratu: iruditu zitzaidan maltzurra ez zela benetakoa eta kutsua falta zitzaiola. Orduan, itzarrita egon nintzen gau hartan burura etorri zitzaidan istorioa, behar baten modukoa sentitu nuen, eta ordenagailua hartu eta idazten hasi nintzen. Hala ere, idazketa luzea izan zen, urtebetez egon nintzelako horrekin.

Aldez aurretik idazteko ohitura zenuen?

Ez. Irakurtzeko ohitura bai, batez ere eleberri beltza gustatzen zait, baina ez hori bakarrik, fantasia eta bestelakoak ere gustuko ditut. Baina idazteko ohitura ez nuen, nahiz eta nire lanean iruzkin asko idazten ditudan; azken finean, ni psikologoa naiz, eta etorkinekin egiten dut lan, beste batzuen artean. Orduan, beraien asilo-eskaera osatzeko nire txostena behar izaten dute, eta, horietan, beraien istorioa kontatu behar dut.

Beraz, ikusten dituzun errealitate horiek eleberria idazteko abiapuntu bat bezalakoa izan dira?

Beste modu batera esango nuke: batzuetan, irakurtzen dudanean, ez zaizkit gustatzen sinesgarriak ez diren pertsonaiak, eta, orduan, liburu hau idaztea bururatu zitzaidanean, nire lehen ardura hori izan zen. Nire eguneroko lanean jendearen sakoneko arazoak eta ardurak entzuten ditut, eta, orduan, horren arabera, benetako pertsonaiak osatzen saiatu naiz. Horretaz gain, nire bizitzako atal askotan dago inspiratuta, baina pertsonaiak ez dira errealak, benetan existitu daitekeen pertsona bat bezala irudikatzen saiatu naizen arren. Hori izan da nire kontua.

"Batzuetan, irakurtzen dudanean, ez zaizkit gustatzen sinesgarriak ez diren pertsonaiak, eta, orduan, liburu hau idaztea bururatu zitzaidanean, nire lehen ardura hori izan zen."

Zer kontatu dezakezu liburuaz?

Ekaitz Bilbon jaiotako gizon gazte bat da, eta Bruselara joan zen bizitzen. Nire lehen eleberria izanik, hor ikus daiteke nire bizitzako elementuak hartu ditudala girotzeko. Protagonista Bermeon lagun batekin zerbait hartzen dagoela, tipo batek objektu arraro bat eman eta esaten dio urak berba egingo diola. Ekaitz harrituta gelditzen da, ez dio garrantzia gehiagorik ematen, baina hilabete batzuk beranduago, gauza arraroak gertatzen hasten zaizkio. Hori Ekaitzen istorioa da, eta, gero, maltzurraren kontaketa dago. Ez dut bere izena esango, eleberrian zehar kutsu hori dagoelako, eta, momentu batean, pertsonai biak elkartu egiten direlako.

Izenburuari erreparatuz pentsa daiteke naturagaz lotura bat egon daitekeela eleberrian. Hala da?

Behin baino gehiago galdetu didate ea zein zen nire asmoa, baina nik uste dut irakurle bakoitzak bere irakurketa egin beharko duela. Dena den, hasierako asmoa istorioa kontatzea zen, baina bai badauka puntu fantastiko hori.

Liburua argitaratzeko crowdfunding bat egin duzu. Nolakoa izan da argitaratzeko prozesua?

Crowfunding bat izan da bai, baina ez da nik editatutako liburua, Distrito 93 argitaletxeak atera zidan. Beraien asmoa idazle berrien liburuak ateratzea da, baina argitaletxe txikia denez, ez dute arrisku handirik hartzen, eta crowfunding bat egin zuten, aurre-salmenta baten modukoa, ikusteko zenbat liburu saldu zitzaketen. Gero, hortik atera zen diruarekin lehen inprimaketaren gastuen zati bat ordaindu zuten.

Hasiera batean, nik ez nuen ateratzeko asmorik izan; esan dudanez, behar bati erantzuten ziolako. Hala ere, bukatu nuenean, pertsona batzuei eman nien irakurtzeko, eta harrera ona eduki zuen; izan ere, batzuek izugarria zela ere esan zidaten. Intriga duela eta harrapatzen duela esan zidaten. Beraz, lagun baten gomendioa jarraituz, lehiaketetara aurkeztu nuen. Irabazi ez arren, argitaletxe horrek argitaratu nahi zuela esan zidan.

Berez, hasiera batean, liburuaren izenburua euskaraz zen: Urak esangotsu. Eleberriaren gorputza gazteleraz idatzi arren, atal batzuk euskaraz atera zitzaizkidan, izenburua bezala. Gero, pentsatu nuen argitaratzeko ez zela praktikoa, eta gazteleraratu nuen, nahiz eta ez zen erraza izan; azken finean, tripetatik ateratako liburua da, eta hizkuntzak eta tripak horrela doaz. Hala ere, argitaratu baino lehen euskaratzea pentsatu nuen, baina aterako zutela esan zidatenean horrela utzi nuen.

Hasiera batean, liburuaren izenburua euskaraz zen: Urak esangotsu. Eleberriaren gorputza gazteleraz idatzi arren, atal batzuk euskaraz atera zitzaizkidan

Bestalde, lanbidez psikologoa zara, Bruselan bizi zara, eta lan egiten duzu ume autistakaz eta psikotikoakaz, eta, horretaz gain, etorkinakaz ere zabiltza. Nolakoa da zure lana?

Bai, hala da. Ni Bruselara joan nintzen ume autistekin lan egitera hiru hilabeteko beka batekin, baina gero hor gelditu nintzen. Azkenean, hamar urte eman ditut lanean instituzio ezberdinetan. Hemengoarekin alderatuta, hango sistema ezberdina da, eta gizartearekin arazo handiak dituzten haur eta gazteek aukera dute familiarekin bizi beharrean, egoitza edukatibo-terapeutiko batean egoteko. Horrekin batera, nire kontsulta ere garatu nuen, eta, orain, etorkinekin ere egiten dut lan. Belgikan asiloa eskatzen duten pertsonek zentro batean bizitzeko eskubidea dutelako, eta, asilo-eskatzaileak diren bitartean, gainontzeko biztanleen eskubide berak dituzte; orduan, psikologo batengana joateko eskubidea ere dute, eta gobernuak zerbitzu hori ordaintzen die. Nik bi edo hiru zentrorekin egiten dut lan, eta horiek bidaltzen dizkidate pazienteak nire kontsultara.

Gauza gogorrak ikusiko zenituen zure lanean?

Bai, gauza oso gogorrak ikusten ditut, bai.

Liburura bueltatuz, eta, bukatzeko, beste libururen bat idazteko asmoa edo gogoa duzu?

Gogoa bai, eta asmoa ere bai, baina astia ez dakit nondik aterako dudan. Egia da liburu hau atera nuenean lan gutxiago eta asti gehiago nuela; orduan, buruan espazioa nuen, baina orain, lan asko eta hiru ume txiki ditut. Momentuz, egin nahi arren ez daukat astirik ezta buruan espaziorik ere garatu nahi dudan ideia aurrera eraman ahal izateko.


Aurtengo erronka: e-GAra aurkeztea

HIGA Hizkuntza Gutxituetako Hiztun Gazteen Topaketa modu berezi batean egokitu behar izan dute aurten. Ohiko formatua beharrean, gazteen arteko proiektu lehiaketa eta topaketa birtuala prestatu dituzte.

Mundu zabaleko hizkuntza askok biziraupena ziurtatuta ez dutela gogorarazi dute HIGA Hizkuntza Gutxituetako Hiztun Gazteen Topaketetako antolatzaileek. Horregatik, politika instituzionalez gain, uste dute funtsezkoa dela ere "gizarte zibiletik sortutako aktibismoa sustatzea". Norabide horretan, gazteetan jarri dute arreta berezia, eta haien arteko elkartasuna eta lankidetza funtsezkotzat jo dute antolatzaileek. Horiek sustatzeko, aurtengo egoera bereziari egokitu dute orain arte landutako HIGA egitasmoa.

Topaketa presentziala alde batera utzi eta e-GA izenekoa abiatu dute. Proposamenak bi oinarri ditu: batetik, hizkuntza lankidetzari edo beste hizkuntza komunitate bati buruzko proiektu bat sortzeko erronka; bestetik, ekainaren 11n streaming bidez mundu osoan jarraitu ahal izango den topaketa bat.

Proiektuen kasuan, ez kezkatu goiko adin langaz: 35 urte arteko gazteek parte har dezakete e-GAn. Ahal dela, bi hizkuntza komunitate desberdinekoak diren gazteen arteko elkarlana lehenetsi nahi dute.

Formatuari dagokionez, atea zabalik utzi nahi izan dute: kasurako, hizkuntza biografia bat izan daiteke, abesti bat, artelan bat, elkarrizketa bat edota ikus-entzunezko bat. Inon aurkeztu gabeko proposamena izateaz gain, betebehar bakarra da hizkuntza gutxitu batean landuta egotea, eta baita lehiaketaren hizkuntza ofizial batean ere: euskaraz, ingelesez edo gaztelaniaz. Maiatzaren 23ra arte zabalik dago lanak aurkezteko epea.

Topaketaren kasuan, ekainaren 11n jarri dute hitzordua. Mundu osoan jarraitu ahal izango da, eta, hainbat kokapenetan izango duten ordu tartea kontuan hartu dute. Kike Amonarrizek hitzaldia emango du, proiektuen sariak banatuko dituzte, eta, hori gutxi balitz, mundu osoko gazteek Ibil Bedi taldearen kontzertua jarraitu ahal izango dute. Ekitaldiaren hizkuntza euskara izanik ere, ingelesez eta gaztelaniaz aldi bereko itzulpenak egongo direla aurreratu dute.


Frantziar Estatuko turistak asko areagotu dira aurtengo udan

Donostian, esaterako, bisitarien bostetik bat frantsesak dira; eta Nafarroan, %30 hazi da frantses turisten kopurua. Aldiz, estatubatuarrak eta australiarrak faltan somatu dituzte turismo bulegoetan.


Amaitu dituzte San Frantzisko eta Pedro de Tolosaren arteko biribilguneko lanak

Espaloiak zabalduta oinezkoei eman zaiela lehentasuna nabarmendu du Tolosako Udalak, eta autoen joan-etorriak arindu egingo direla esan du.

Martxoan hasi ziren San Frantzisko pasealekuaren eta Pedro Tolosa kalearen arteko bidegurutzea biribilgune bihurtzeko lanak, eta gaur amaitu dute. Hain justu, udal ordezkariek eta udal teknikariek bisita egin dute obra eremura, lanak amaitutzat emateko.

Biribilgunea eraiki aurretik, lanak baliatu dituzte saneamendu sarea berritzeko, euri uren sarea eta ur beltzen sarea bereiziz. Saneamendu lanei esker, sare bakoitza banatu egin dute, euri urak zuzenean ibaira bideratzeko eta ur beltzak ur hondakinen araztegira. Saneamendu sareko lanak egin ahal izateko, hiru metroko baino gehiagoko zuloa egin behar izan da eta hainbat sare gurutzatu behar izan dira, hala nola, telekomunikazio sareak, saneamendua bera, elektrizitate sarea, ur-hornidura sarea eta argiteria publikoa. Edonola ere, lanak iraun bitartean zerbitzu guztiak martxan mantendu dira, une oro.

Tolosako Udaletik esan dutenez, Tolosa Badabil Mugikortasun Plan Berriaren baitan eta planean jasotako irizpideei jarraituz, oinezkoak erdigunean jartzeko helburuarekin egin dira eremua eraberritzeko eta biribilgunea eraikitzeko lanak, behin betiko irtenbidea diseinatuz oinezkoen ibilbideak, bidegorriak eta ibilgailuen zirkulaziorako galtzadak kontuan hartuta. Lanen aurretik, autoek zuten protagonismoa osoa eremuan 3 errailekin trafikoa bideratzeko. Bidegorria espaloian kokatuta zegoen eta hainbat tokitan ere espaloiak estuak ziren oinezkoentzat. "Orain aldiz, lehentasunak erabat aldatu dira eta oinezkoak jarri dira erdigunean, espaloiak zabaldu egin dira, autoen eremua erabili da bidegorrirako, trafikoa oztopatu gabe. Bizikleten eta oinezkoen kasuan, gainera, norabide ezberdinetan joateko aukera ere izango da, autoen kontrako norabidean joateko aukerarekin eta herritarrek leku gehiagotik igarotzeko aukera ere izango dute", esan dute.

Trafiko fluxuei dagokienez, biribilgune berriari esker, autoen joan etorriak arindu egingo direla azaldu dute, "Larramendin gertatu den moduan". Eta dagoeneko semaforoak ere kendu egin dituzte. "Egindako lanei esker, beraz, bide segurtasuna eta irisgarritasuna nabarmen hobetu dira".

Biribilgunearen baitan egindako lanez gain, inguruko kaleak ere asfaltatu dituzte eta Alliri auzotik San Frantziskora errei bakarra dago orain bertako espaloia zabaldu eta bidegorria ere zabaltzeko. "Eremuaren eraberritzeak, hortaz, bizilagunen eta herritarren bizi kalitatea eta erosotasuna hobetuko ditu, irisgarritasuna eta segurtasuna hobetzeaz gain, jasangarritasun irizpideei jarraituz, emisioak murriztuko direlako geldirik dauden ibilgailuen kopurua ere murriztearen ondorioz eta zaratak ere gutxitzea lortuko delako".


Santiago eguneko bertso-jaialdia puntako lau bertsolarirekin

Domekan, arratsaldeko 19:30ean, Andoni Egañak, Maialen Lujanbiok, Miren Amurizak eta Amets Arzallusek kantatuko dute Frontoiko karpan. Sarrerak salgai daude Iratxon, 5 euroko prezioan.

Aurten, bigarren aldiz egingo da bertso-jaialdia Santiago egunean herriko bertsozale talde batek antolatuta. Puntako lau bertsolarik kantatuko dute bertan: Egañak, Lujanbiok, Amurizak eta Arzallusek, Idoia Anzorandia gaijartzaile barakaldarrak gidatuko duen saioan.

Emanaldia Frontoiko karpan izango da, arratsaldeko 19:30ean hasita eta 100 entzule ingururendako lekua izango da bertan. Sarrerak aurrez erosi ahalko dira Iratxo goxodendan, 5 euroko prezioan, edota egunean bertan, sarrerako mahaitxoan.

Iaz antolatu zen lehen aldiz Santiago eguneko bertso jaialdia, pandemiak bertan behera lagatako jaien ordezko egitarauaren barruan. Aurretik, urte askoan ez zen bertsolaririk izan jaietan eta egoera berezi honetan, antolatzaileek aukera egokia ikusi dute herriko jaietan bertso-saioa entzuteko ohitura indartzeko.


Airbnb plataformaren iruzurra salatu du Aldak Miarritzen

Miarritzeko pisu turistikoen herenak ez direla behar bezala deklaratuak salatu du mugimenduak. Manifestazioa eginen dute azaroaren 20an


"Euskaraldiaren testuingurua baliatu nahi dugu euskaldunon eta euskaltzaleon aktibazio soziala gazteriaren artean ere itzul dadin"

Gaurtik, azaroaren 12tik, hasita eta zortzi egunez, euskara hutsean bizitzeko konpromisoa hartu dute Euskal Herriko bederatzi gaztek, Gaztealdia izeneko ekimenaren baitan. Horren helburua da gazteak aktibatu eta euskara erabiltzeko hautua egitera animatzea. Ekintzaile horien artean dago Ilargi Beaskoetxea Aranburu plentziarra. Azaldu digunez, Donostiako Antiguo auzoan bizi da gaur egun, astean zehar, ikasketak direla eta: "Auzo oso euskalduna da hori, eta arnasgune gehiago izatea baimenduko dit". Hala ere, argi du sarri gutxien espero duenean ere talkaren bat topa dezakeela bertan. Ekimenaren nondik norakoez eta aurreikuspenez berba egin dugu beragaz.

Gaurtik hasita, eta azaroaren 19ra bitartean, soilik euskaraz aritzeko konpromisoa hartu duzu. Zer dela eta?

Tira, astebetez euskara hutsean bizitzeko konpromisoa hartu dut behar bat dagoela ikusi dudalako. Behar bat dago euskaraz bizitzeko dugun eskubidea aldarrikatzeko. Ez dira gutxi euskararen zabalkundea eman dadin lanean aritutako urteak, eta gaur egungo gazte askok (nire kasuan bederen) horren lorpenak jaso ahal izan ditugu: euskaraz ikastea, kasu. Baina, oraindik orain, gure harreman-sareetatik haratago, asko dira euskaraz bizitzea bermatzen ez diguten inguruneak, eta horiek azaleratzea, bidean aurrerapausoak emateko ezinbestekoa dela deritzot.

Euskal Herriko 9 gaztek parte hartuko duzue Gaztealdia ekimenean; zelan aukeratu zaituztete?

Bederatzi partaideok Euskal Herri mailako gazteen euskara talde eta elkarte ezberdinetako kideen bitartez aukeratu gaituzte. Pentsatzen dut ekimenaren ildoarekin bat egiten dugulako edo… Kontutan izan dute, bai genero zein lurraldetasun perspektiba, gazteon aniztasuna euskararen errealitatean (eta honen erabileraren analisian) ere plasmatua izan dadin.

Nork antolatu du ekimen hori?

Gaztealdia euskararen erabileraren aldeko gazteon aktibazioa bilatu nahian, Euskal Herriko hainbat gazte zein euskara taldek bultzatu dugun ariketa bat da.

Azken hilabeteetan sortutako harremanen bidetik, Euskal Herri mailako hainbat eragile izan dira proiektu honen parte: Bizkaiko Topa Gaitezen, NUPeko euskara taldea, Iep! Ibaetako Unibertsitateko euskara taldea, Gasteizko EHUko euskara taldea, Baionako Bernart Etxepare Lizeoko Ikasle Asanbladako euskara taldea eta Galdakaoko Bagabiz euskara elkarteko gazteak, horien artean.

Gure belaunaldia euskara hezkuntza formalean jaso eta ezagutzak gora egiten duen testuinguruan kokatzen den arren, erabilera behera egiten ari da; horregatik, hizkuntzaren transmisiorako ezinbestekoak gara gazteok.

Zein da ekimen horren helburua?

Ariketaren helburua da, labur esanda, gazteok euskaraz bizitzearen alde lerratzea. Hortaz, egitasmoak izan dezakeen irismena baliatu nahi dugu, euskaraz bizitzeko ditugun oztopoak azalerazteaz harago, gazteon kontzientziak pizteko eta aktibatzeko; hau da, euskararen erabileraren aldeko hautua egiteko.

Horretarako, 2015ean Lutxo Egiak egindako ariketaren antzekoa egitea da planteamendua. Orduan, hilabetez euskara hutsean bizitzeko hautua egin zuen, gaztelania eta frantsesa alde batera utzita. Guk ere, antzeko ideia eta eredua zabaldu nahiko genuke, oraingo honetan, gazteon errealitatean. Horretarako, Euskal Herriko eremu geografiko eta soziolinguistiko desberdinetako 9 gaztek euskara hutsean bizitzeko ariketa egingo dugu; azaroaren 12tik 19ra, euskaraz biziko gara.

Izan ere, gure belaunaldia euskara hezkuntza formalean jaso eta ezagutzak gora egiten duen testuinguruan kokatzen den arren, erabilera behera egiten ari da; horregatik, hizkuntzaren transmisiorako ezinbestekoak gara gazteok. Ez dugu uste euskararen erabilera determinatzen duen faktorea bat eta bakarra denik, eta faktore guzti horiek identifikatu eta euskaldunontzako arnasguneak sustatzeko erabiltzea da gure helburua.

Era berean, Euskaraldia bezalako herri ekimenetan, gazteon parte hartzea kuantitatiboa izateaz gain, kualitatiboa ere izatea bada gaztealdiaren ardatza. Ahots propioz hitz egitea. Pausu bat aurrera eman eta euskaraz bizitzeko nahi horretan sakontzea.

Euskara hutsean aritzeko zeintzuk oztopo topatuko dituzula aurreikusten duzu?

Kaleko komertzioetatik hasi eta higiezinen-agentziara. Beka eskaeretako esku-orrietatik zein administraziotik hasi eta auzoko zinemara… Denok ditugu buruan hizkuntza-talkak ematen diren hainbat eta hainbat une. Aipatu beharra daukat, dena den, aste barrua Antiguon pasatzen dudala, Donostiako auzo oso euskaldun batean, eta bertako egoera sozio-linguistikoak arnasgune gehiago izatea baimentzen didala. Dena den, espero dut egunerokotasunean (sarri ohartu ere egin gabe) bizi ditugun egoerez kontziente izan eta horiek helarazteko gai izatea; sarri gutxien espero duzun inguru horietan ere izaten baitira horrelako kasuak.

Konbentzimendu eta konpromiso osoz hartuko dugu erronka bederatzi gazteok, eta talka bat ematen den unean ez gara espaloitik jaitsiko.

Hala ere, zer egingo duzu oztopo horiek gainditzeko?

Zaila egiten zait hizkuntza-talkak emandakoan nola erreakzionatuko dudan aurresatea. Izan ere, egoerak eta aurrean duzun pertsonaren jarrerak asko eragiten baitu. Garbi dudana da, konbentzimendu eta konpromiso osoz hartuko dugula erronka bederatzi gazteok, eta talka bat ematen den unean ez garela espaloitik jaitsiko.

Zein da zure inguruan bizi duzun hizkuntza-panorama?

Lehenago aipatu bezala, orain Antiguon bizi naizen honetan, nire hizkuntza-ingurunea nahiko euskalduna da. Oro har, euskaraz bizi naiz familia, lagun, hezkuntza zein aisialdian. Asko eskertzen dudan zerbait da, izatez oinarrizkoa izan beharko lukeen arren…

Normalean, zure egunerokotasunean, zein da erabiltzen duzun hizkuntza nagusia? Zer dela eta?

Orokorrean euskaraz bizi naiz. Bere garaian ohartu nintzen, euskaraz bizitzeko, ingurune batzuetan, tamalez, ez zela nahikoa euskaraz bizi nahi izatea; hautu kontzientea egin eta horri eutsi beharra dagoela. Eta, egia esan, denborarekin, nire tokia bilatzen joan naiz hurbileko euskal giroan. Gainontzekoan, oraindik orain, asko dira topatzen ditudan mugak.

Zer egin beharko luke euskal gazteriak euskararen erabilera hauspotzeko eta horri bizitasuna emateko?

Ohiturak aldatzeaz gain, noski, euskaraz bizitzeko eskubidea aldarrikatu beharko genuke. Izan ere, asko dira (sarri ohartu ez arren) euskaldunok bigarren mailako biztanle gareneko uneak. Hizkuntza ofiziala den arren, askotan euskaraz bizitzeko hautua eginagatik ez zaigu bermatzen euskaraz bizitzeko eskubidea, eta hori landu beharreko afera dela deritzogu. Euskaraldiaren testuingurua baliatu nahi dugu, euskaldunon eta euskaltzaleon aktibazio soziala gazteriaren artean ere itzul dadin, Euskaraldian aktiboki parte hartuz, bultzatuz, eta ariketa gazte ahobiziz kontziente, aktibo eta parte-hartzailez osatuz.

Egoerara egokitu eta, agian, aurten gertukoagoak zaizkigun inguruak izango dira Euskaraldiaren aldaketak gertuagotik biziko dituztenak.

Gaztealdia amaitu eta Euskaraldiari hasiera emango diote. Zelan aurreikusten duzu aurtengo Euskaraldia?

Esan beharrik ez dago, aurtengo egoeraren berritasun honetan Euskaraldia bera ere ezberdina izango dela. Izan ere, euskara ahotik-ahora, eskutik-eskura, bizi eta zabaltzen da… eta egoerak ez du baimentzen joan den urteetan indartzen joan diren ingurune sozialak berdin garatzea. Baina, horrek ez du esan nahi aurreikuspen kaxkarragoak ditugunik! Egoerara egokitu eta, agian, aurten gertukoagoak zaizkigun inguruak (familian, lagun artean, lan-telematikoan zein korreoetan…) izango dira Euskaraldiaren aldaketak gertuagotik biziko dituztenak. Tabernara edo komertzioetara joan beharrean, gure etxe zein familiako bideo-deietatik hasi beharko dugu aldaketa, norbere irismen eta inguruetan. Gazteon aldetik ilusio eta indar handia ikusten da euskaldunok ditugun beharrei erantzun bat eman eta euskaraz bizitzeko eskubideari tinko eusteko… eta Euskaraldiari ere konbentzimendu berdinarekin eutsiko diogu!

Hona hemen Gaztealdian parte hartuko dugun 9 gazteak. Euskal Herriko eremu geografiko eta errealitate soziolinguistiko desberdinetakoak denak, eta asmo bakarra: euskaraz bizitzea. pic.twitter.com/g0hJZCFYPk — Gaztealdia (@Gaztealdia) November 11, 2020


Gorenak baimendu egin du ziurtagiria eskatzea Araban, Bizkaian eta Gipuzkoan ere

Espainiako Auzitegi Gorenak onartu egin du Eusko Jaurlaritzaren helegitea, eta ebatzi du zenbait tokitan sartzeko ziurtagiria aurkeztu beharra «egokia, beharrezkoa eta proportziozko neurri bat» dela.

Espainiako Auzitegi Gorenak onartu egin du Eusko Jaurlaritzak EAEko Auzitegi Nagusiaren erabakiaren kontra aurkeztu zuen helegitea, eta baimendu egin du Araban, Bizkaian eta Gipuzkoan ere hainbat tokitan ziurtagiria exijitzeko eskaera. Bere erabakia argudiatzeko, irailaren 14an Galiziarako eman zuen ebazpenean oinarritu da, eta esan du ziurtagiria exijitzea «egokia, beharrezkoa eta proportziozko neurri bat» dela. Fiskaltza ere ziurtagiriaren alde agertu zen. Eusko Jaurlaritzak jakinarazi du osasun larrialdia berriro ezartzeko asmoa duela;ostiralean bilduko da Labi.Nafarroan, joan den larunbatetik dago indarrean ziurtagiria zenbait tokitan sartzeko. Ipar Euskal Herrian, lehenagotik.

EAEko Auzitegi Nagusiak azaroaren 22an ebatzi zuen Eusko Jaurlaritzaren asmoak oinarrizko eskubideak urratzen dituela. Jaurlaritzak egindako eskaeraren arabera, ziurtagiria erakutsi beharko da herritarrei aisialdirako jarduerak eta dantzarako aukerak eskaintzen dizkieten lekuetan, hala nola dantzalekuetan, musika ikuskizunak eskaintzen dituzten aretoetan, musika tabernetan eta karaokeetan. III. taldean sartutako pub eta taberna berezietan ere eskatu nahi dute ziurtagiria, 22:00etatik aurrera.

Jatetxeei ere eragingo die neurriak: 50 pertsonak baino gehiagok jateko lekua dutenetan eskatu beharko dute. Araba, Bizkai eta Gipuzkoan azken 14 egunetako 100.000 biztanleko intzidentzia metatua 150 kasukoa baino handiagoa den bitartean eutsi nahi diote neurriari (811koa zen atzo EAEn). Establezimenduen jabeen ardura izango da bezeroek dokumentua badutela ziurtatzea, eta paperean edo formatu digitalean aurkezteko aukera egongo da.

Ikusi gehiago: herriz herriko intzidentziaren mapa

EAEko Auzitegi Nagusiko epaileek zenbait arrazoi eman zituzten COVID ziurtagiria ez derrigortzeko. Adierazi zutenez, eskubide «garrantzitsu askori» eragingo die neurriak, eta ez soilik berdintasunari eta intimitateari —epaileen arabera, Eusko Jaurlaritzak horiek aipatu zituen eskaera egitean—. Besteak beste, «biltzeko askatasunari, hara-hona ibiltzeko askatasunari eta adierazpen eta sorkuntza artistikorako askatasunei» eragin diezaiekeela esan dute. Hori guztia atzera bota du Gorenak bere erabakiarekin.

Auzitegi Nagusiak epaia argitaratu eta ordu gutxira, «kezka eta harridura» agertu zituen Jaurlaritzak. Ohar bidez adierazi zuen ez dagoela ados EAEko Justizia Auzitegiaren autoarekin. Gogoratu zuen auzitegiak ebazpenean dioela «arrazoi medikoengatik eta epidemiologoengatik» justifikatu behar dela oinarrizko eskubideei mugak ezartzea. «Horixe da, hain zuzen ere, Eusko Jaurlaritzak egin duena», nabarmendu zuen. Urratuko liratekeen eskubide zerrenda bat jaso zuen auzitegiak, baina, Eusko Jaurlaritzaren ustez, txertoa hartua edo PCRa egina dutenek bermatuak izango lituzkete horiek. Ospitaleetako egoerari dagokionez, auzitegiak esan zuen «orain ez dela beste batzuetan bezain larria»; Jaurlaritzaren ustez, berriz, «kontua da presio hori areagotzea eragoztea».

Ikusi gehiago: datuak Euskal Herrian

Nafarroako Auzitegi Nagusiak joan den astean baimendu zuen COVID-19 ziurtagiria erabiltzeko Nafarroako Gobernuaren erabakia. Urtarrilaren 7ra bitartean egongo da indarrean. Ipar Euskal Herrian, hilabeteak daramatza indarrean neurriak. Beharrezkoa da COVID ziurtagiria edukitzea tabernetara eta jatetxeetara sartzeko, 50 lagun baino gehiagoko kultur ekintzetara joateko, kirol instalazioetarako, zahar etxeetara sartzeko eta osasun zentroetan eta ospitaleetan larrialdiak ez diren gauzengatik artatua izateko, adibidez. 2022ko uztailaren 31ra arte egongo da indarrean.


Gaztetxokoko ekintzak

Bideoklip lehiaketa 11 eta 16 urte bitarteko gazteentzat.


«Zeharkako plataformetan pentsatzen dugu gehiago»

Bederatzi hilabete dira EITBLab laborategia martxan jarri zutela. Lamarkak azaldu du ez dituztela egitasmoak telebistarako pentsatzen, eta begia sakelako telefonoan jarria dutela.


'Extraña forma de vida'

Aste honetan, Pedro Almodovar Mantxako zinemagilearen azken lana nahi dizuet gomendatu, Extraña forma de vida (2023) izenekoa. Ezohiko gomendio da, zeren eta ez bait oso arrunta izaten zinema-aretoetan film labur bat ikusteko aukera izatea. Kasu honetan, arrakasta eskasarekin, dena esan behar bada, parada hori izan dugu eta neuk baliatu izan nuen. Esan gabe doa, iragarkiak, trailerrak… pelikula aurreko tarte horrek ia zinta berak baino gehiago irauten du.

Hala eta guztiz ere, betiere nire uste apalean, jakina, esperientziak merezi duela aitortu behar dut. Ezohikoa da baita Almodovarrek generoko lan bat burutzea eta, kasu honetan, begirune osoz gainera aritu izan da. Horrek ez du kentzen -ezta hurrik eman ere!- zintan zehar Calzada de Calatravakoak berezko dituen zenbait elementu pantailaratzea, hala nola guztiz probokatzaileak diren sekuentziak tartekatzea, indar handiko plano originalak eskaintzea edota pertsonaien harremanetan sakontzea.

Egia da pelikula laburra dela, are gehiago kontuan izanda azken bolada honetan egiten diren zinten ohiko iraupena, baina ni gehiago ikusteko gogoz geratu nintzen, oso datu positiboa dena.

Aktoreen lana egokia da oso, nire iritziz noski. Naturaltasun handiz aritzen dira haien rolak guztiz sinesgarri bilakatuz.

Fitxa teknikoa:

Jatorrizko izenburua: Extraña Forma de Vida

Zuzendaria: Pedro Almodovar

Gidoilaria: Pedro Almodovar

Aktoreak: Ethan Hawke, Pedro Pascal, Jason Fernández …

Herrialdea: Espainia

Iraupena: 31 minutu

Ekoizpen-urtea: 2023


Beste iruzur saiakera batez ohartarazi du udalak

Adineko pertsona batzuek pairatutako iruzur saiakeraren berri izan du Zarauzko Udalak. Antza, Osakidetzaren izenean deitzen dute gel hidroalkoholikoa doan emango dutela, baina etxera eramateagatik diru kopuru bat ordaindu beharko dutela esaten.

Dei hori iruzurra dela baieztatu du udalak, eta herritarrei eskatu die horrelako deirik jasoz gero Udaltzaingoan emateko horren berri.


Positibotasun-tasak gora egin du Hego Euskal Herrian

12.728 proba diagnostiko egin ostean, 1.142 positibo berri baieztatu dira Hego Euskal Herrian. Horietatik 436 atzeman dira Bizkaian, 343 Gipuzkoan, 222 Nafarroan, 126 Araban eta hamabost izan dira bestelako lurralde batzuetan erroldatutakoen artean hautemandakoak.

Atzo egindako PCR eta antigeno proben %8,9k eman zuen emaitza positiboa Euskal Autonomia Erkidegoan (aurreko egunean baino %1,5 gehiago) eta %8,5ek Nafarroan (%0,6 gutxiago).

Ospitaleetan, berriz, 93 lagun ingresatu zituzten atzo EAEn (herenegun baino hemeretzi gehiago) eta Zainketa Intentsiboetako Unitatean daudenen zenbatekoak ere nabarmen egin du gora: azken datuen arabera, 115 pertsona daude ZIUn (aurreko egunean baino bederatzi gehiago). Eta Nafarroako erietxeetan, hamahiru lagun ingresatu zituzten atzo eta 31 daude ZIUn.


Intzidentzia tasak gora egiten jarraitu du Orion aste honetan

Azken egunetan izandako positiboen ondorioz, Orion okerrera egin du izurriaren egoerak, atzoko frogetan positiborik detektatu ez arren. Aiari dagokionez, zenbaki apalagoak ditu herriak, baina han ere gora egin du intzidentziak.

Izurriak azken astean Orion lagata dituen zifrak ez dira onak. Eusko Jaurlaritzak emandako datuen arabera, lehengo ostiraletik atzora bitartean egindako frogetan 17 positibo detektatu dituzte denera herrian, eta horren ondorioz, eremu gorrian sartuta dago Orio gaur gaurkoz 407,70 tasarekin. Grafikoak argi erakusten duen modura, datuen goranzko joera argia da uztail hasieratik.

Aiari dagokionez, zenbakiak apalagoak dira, baina azken astean izan dira positiboak; sei, hain zuzen ere. Atzoko frogetan, zehazki, beste bi positibo atzeman zituzten. Hori dela eta, 352,64an kokatu da intzidentzia tasa herrian. Grafikoak erakusten duen bezala, Aian uztaileko zifrak okerragoak izan dira, ekainekoekin konparatuz gero.

Atzoko frogei dagokionez, Urola Kostan 48 positibo atzeman zituzten guztira. Herenegun baino kasu gutxiago dira —62 izan ziren orduan—; halere, eskualdeko herrietako intzidentzia tasek gora egiten jarraitzen dute.

Positiborik gehien Azkoitian eta Zarautzen atzeman dituzte, hamazazpi eta hamasei, hurrenez hurren. Azkoitian azken bi egunetan nabarmen egin du gora 100.000 biztanleko azken hamalau egunetako tasak, eta gaur-gaurkoz, 717,68koa da tasa. Zarautzen ere egoera ez da askoz hobea; izan ere, 462,49tik 513,98ra igo da intzidentzia tasa, eta eremu gorrian jarraitzen du.

Bestalde, Zumaian zortzi kasu hauteman zituzten atzo, eta uneotan 1.119,37ko tasarekin Urola Kostako intzidentziarik altuena duen herria da. Azpeitian, bestalde, lau izan ziren probetan positibo emandakoak, eta intzidentzia tasak zertxobait gora egin du; une honetan, 308,80koa da tasa, eta eremu laranjan dagoen eskualdeko herri bakarra da.

Gainontzeko herrietan, berriz, ez da kasu berririk izan, eta honakoak dira herri horietako intzidentzia tasak: Aizarnazabalen 390,12, Beizaman hutsa, Getarian 282,69 eta Zestoan 282,49.

Ospitaleetako presioa, gora

Hego Euskal Herrian ere egoerak okerrera egiten jarraitzen du. Atzo, guztira, 15.872 PCR eta antigeno test egin zituzten lau lurraldeetan, eta horietatik 1.967 izan ziren positibo eman zutenak. Lurraldez lurralde, Bizkaian atzeman zituzten kasurik gehien (672), eta ondoren, Nafarroan (622), Gipuzkoan (482) eta Araban (163). Positibotasun tasari dagokionez, %11,3 da Araba, Bizkai eta Gipuzkoan; Nafarroan, berriz, %15,6.

Ospitaleetako presioak ere nabarmen egin du okerrera. Araba, Bizkai eta Gipuzkoan 157 pertsona daude erietxeetan, eta horietatik 31 dira ZIUetan daudenak. Nafarroan, berriz, 40 pertsona daude ospitaleratuta, eta horietatik hamar daude ZIUetan.


Mikel Urdangarinek bere azken diskoa aurkeztuko du Principal Antzokian

Principal Antzokiak hamaika ikuskizun programatu ditu uztailaren 14tik abuztuaren 8ra bitartean. Besteak beste, Mikel Urdangarin, Gorka Otxoa, Jorge Javier Vazquez, Carlos Sobera eta Loles Leon igoko dira oholtzara.

Aste honetan, udako programazioaren berri eman du Gasteizko Udalaren Antzoki Sareak, Kultura zinegotzi Estibaliz Cantoren eskutik. Uztailaren 14tik abuztuaren 8ra bitartean, hamaika ikuskizun izango dira Principal Antzokian; guztira, 21 emanaldi eskainiko dira, eta komedia eta musika izango dira nagusi.

"Urtebete daramate antzokiek zabalik, osasun neurriak zorrotz aplikatuz eta ordutegi eta edukiera mugetara egokituz. Orain ozen esan dezakegu kultura eta antzokiak seguruak direla", azpimarratu du Cantok. "Egitarau fresko bat proposatu dugu, komedia askorekin eta aktore garrantzitsu eta ospetsuekin; ziur nago une oso atseginak igarotzeko aukera emango digutela", gaineratu du.

Udako denboraldiko sarrerak uztailaren 7an 10:00etan jarriko dira salgai, eta leihatiletan, telefonoz eta Internet bidez erosi ahal izango dira.

Jazzaldia

Denboraldia Gasteizko Nazioarteko Jazzaldiaren 45. edizioak irekiko du, Jazza Antzokian zikloarekin. 18:00etan hasiko diren bost kontzertu egingo dira uztailaren 14tik 18ra bitartean Principal Antzokian: uztailaren 14an, Miguel Salvador Quartet; uztailaren 15ean, Gonzalo del Val Trío feat. Benet Palet; uztailaren 16an, CMS; hilaren 17an, Lucia Martinez & The Fearless; eta, azkenik, hilaren 18an Maciej Obara 4tet.

Kasu honetan, sarrerak Principal Antzokiaren leihatiletan, telefonoz eta Internet bidez eskuratu ahal izango dira. Abonamenduak ekainaren 16tik aurrera, eta sarrerak ekainaren 25etik aurrera.

Mikel Urdangarin

Udako denboraldiak Mikel Urdangarinen eskutik jarraituko du, euskarazko emanaldi bakarrean. Urdangarinek Izurdeen Lekua bere azken diskoa aurkeztuko du uztailaren 23an, 21:30ean. Berarekin Koldo Uriarte (teklatua), Rafa Rueda (gitarrak), Nika Bitchiashvili (biolina), Jon Cañaveras (baxua) eta Ander Hurtado de Saracho (bateria) izango dira.

Euskal Herriko Gazte Orkestra

Urtero bezala, aurten ere EGO Euskal Herriko Gazte Orkestra entzuteko aukera izango da Principal Antzokian. Uztailaren 26an, 19:00etan, Mozart eta Brahmsi eskainitako programa aurkeztuko dute.

Desmontando a Séneca

Uztailaren 29tik 31ra, Desmontando a Séneca komedia egongo da Principaleko agertokian. Antzezlana De la brevedad de la vida liburuan oinarritzen da, eta Jorge Javier Vazquez du protagonista. Guztira bost emanaldi egingo dira, proiekzioekin, musikarekin, filosofiarekin eta umore askorekin.

La coartada

Abuztuaren 3an eta 4an, Txalo Produkzioak taldearen eskutik, Bernabe Ricok zuzendutako La Coartada thrillerra egongo da ikusgai, Gorka Otxoa, Maria Castro eta Miguel Hermoso aktoreekin.

Asesinos todos

Ondoren, abuztuaren 5ean eta 6an, Asesinos todos obraren txanda izango da, Pentación taldearen eskutik. Pep Anton Gómezek zuzendutako komedia klasiko honek Carlos Sobera, Neus Asensi, Elisa Matilla eta Angel Pardo ditu protagonista.

Una noche con ella

Udako denboraldiari amaiera emateko, abuztuaren 7an eta 8an, Loles Leon igoko da Principal Antzokiaren oholtzara, Una noche con ella lan berriarekin. Obra hau historiaren eta aktorearen bizitzaren azken 50 urteetako kontakizuna da, eta music hall eta kabaretaren lengoaia erabiltzen du. Aktore ospetsuarekin batera, Briel Gonzalez eta Fran del Pino arituko dira, Juan Luis Iborraren zuzendaritzapean.

Nazioarteko Antzerki Jaialdia

Jazzaldiaz eta aipatutako emanaldiez gain, Gasteizko Nazioarteko Antzerki Jaialdiaren 46. edizioa urriaren 10etik azaroaren 28ra bitartean izango da. "Tokiko eta euskal sorkuntza eszenikoa sustatzen jarraitzen dugu, eta nazioarteko proposamenak berreskuratzeko ere ari gara lanean. Era berean, arte eszenikoen hitzordu garrantzitsu honen nortasunaren parte diren antzezpenez gain, beste ekintza batzuk ere programatuko ditugu", adierazi du Cantok.

Oraingoz, jaialdian izango diren bi obra aurreratu ditu Udal Antzoki Sareak:

El hombre almohada

Urriaren 29an, El hombre almohada ikusteko aukera izango da Principal Antzokian, Martin McDonagh dramagile ingelesaren maisulanaren egokitzapena, David Serranoren zuzendaritzapean. Belen Cuesta, Ricardo Gomez, Juan Codina eta Manuela Paso dira protagonistak.

Las noches bárbaras

Azkenik, azaroaren 4an, Herve Kouvi koreografo aljeriar-frantsesaren Las noches bárbaras dantza ikuskizuna izango da Principal Antzokiaren agertokian. Mozart, Fauré eta Afrikako musika tradizionala hip-hop kulturarekin eta capoeirarekin nahasten ditu Houvik.


Udazkena euskal eragileona izaten ari da

Euskararen aldeko borrokaren bueltan mugimendu antolatua berriro loratzen ari da, hilabete hauetan.

Albiste on bat ilustratzeko lerroburua izan daiteke hori. Lerroburuak mamian dakarren errealitate hori Andoainen ikusten ari gara, Euskaraldiaren bueltan. Herrian zeresana eman duten ekimen ezberdinak antolatu dira azken asteotan, oharkabean igaro ez direnak.

Ez da, diodana, errealitate gordina ezkutatzeko pantaila modukoa. Euskararen erabilera nahi baino apalagoa da, eta hori aldarazteko input egokirik ez dugu topatzen. Euskaraldiak behar luke input horietakoa, baina Euskaraldiak ez du lehen edizioko ilusio eta parte hartze hura berreskuratu. Datuei eta sentsazioei erreparatzea besterik ez dago. Aurreko edizioetan baina herrikide batzuk gutxiago gerturatu dira izen-ematera eta txapa jasotzera. Bestalde, norbanakoen artean ez da garai batean bezalako parte hartze aktiboa somatzen. Izango da arrazoiak aztertu eta ondorioak ateratzeko denbora. Erreparatu beharko zaio apalaldi horri. Oraingoan ez da olatu erraldoirik agertu, baina ez da etsi behar. Haizea alde denerako prest egotea bezalakorik ez dago. Eta horretan ari gara. Ezin dugulako begien aurrean dugun panorama horrekin tematu. Bestelako irakurketak egin behar dira. Horrexegatik diot euskaltzale aktiboen Euskaraldia izaten ari dela. Antolakuntza-taldean egonik, hurrengo urteei begira euskarari eusteko ahaleginari heldu nahi dion talde eragilea ikusten dudalako.

Udazken honetan egitasmo ezberdinak sustatu dira, eta etorkizunean etorriko dira berriak. Izango denari heltzeko garaia iritsiko da, baina bitartean erreparatu diezaiogun aurreko hilabeteetako jardunari. Gau Beltza nabarmendu behar dugu, denen aurretik. Atzerriko kulturatik datorren ospakizuna zen Andoainen, 2022a iritsi den arte. Ospakizun horretan euskal kutsua duen Gau Beltza erdigunean jartzea lortu da. Lehen urtean, gainera. 2023an herrikide askok ez du gutxiago espero, eta Gau Beltzaren antolaketan errepikatu beharko dugu. Aurtengoan Halloween ospakizunetik Gau Beltzarako aldaketa hasi da. Etorkizunean aldaketa hori eraldaketa bilakatuko da. Eta hori egiteko talde eragile bat behar-beharrezkoa da. Zorionez, Andoainen hilabete hauetan ikusitakoaren arabera, bada talde antolatu modura lanean aritzeko oinarri sendoa. Eskarmentua, pasioa eta lanerako gogoa uztartzen duena. Ezin ahaztu tokiko erakundea, eta aurten Andoaingo Udalak izan duen lankidetzarako portaera on hori behar-beharrezkoa izango dugu etorkizunean ere.

Euskaraldiaren bueltan antolatutako bokata-afaria, Zasan ikusi dugun boluntariotza lana, ostiral honetarako antolatzen ari garen festa… tira eta tunba aritzeko euskaltzale eragileak martxan jarri gara. Kemen horri eutsiz gero, hurbilduko zaizkigu herrikideak euskararen aldeko borrokan. Baikor begiratzen diot etorkizun hurbilari.


Milaka lagunek abortatzeko eskubidea babestu dute AEBetan

Abortatzeko babes konstituzionala bertan behera uzteko mehatxua gaitzetsi dute AEBetako hiri nagusietan.

New Yorken, Los Angelesen, Washingtonen eta Amerikako Estatu Batuetako beste hainbat hiritan kaleak bete dituzte gaur ehunka mila herritarrek, eta garbi esan diete abortatzeko babes federala ezabatzeko asmoa duten Auzitegi Goreneko epaileei emakumeei beraiei dagokiela erabakitzea euren gorputzaren inguruan. Nire gorputza, nire erabakia lelopean batu dira martxa ezberdinetan. New Yorken, esate baterako, danborren erritmora, protesta Brooklyngo barrutiko Camden plazatik abiatu da eta Brooklyngo zubi enblematikoa zeharkatu du Foley Square plazan amaitzeko. Parte hartzaileen artean, agintariak eta politikari ezagunak joan dira. Chuck Schumer Senatuko gehiengo demokratak buruak, Jumaane Williams New Yorkeko herriaren defendatzaileak eta Letitia James fiskal nagusiak parte hartu dute, besteak beste.

Los Angelesn ere, milaka eta milaka lagun batu dira —gehienak emakumeak— abortatzeko eskubidearen defentsan. Women's March Foundation elkarteak antolatutako protestan, atzera pausorik ez emateko aldarria erakutsi dute kalean. Emakumeek kontzentrazioa egin dute hiriko udaletxearen aurrean. Washingtonen ere protesta egin dute milaka lagunek, eta gogoratu dute duela bi aste ezagutu zen Auzitegi Gorenaren ebazpen zirriborroak LGTBI kolektiboaren hainbat eskubide ere zalantzan jartzen dituela. Zenbaiten kalkuluen arabera, ebazpen horrekin emakumeen abortatzeko eskubidea zalantzan legoke 26 estatutan.


Loatzo musika eskolako txarangak dantzan jarri ditu irurarrak

Txupinazoaren eta herensugearen jaitsieraren ondoren, Loatzekoen txanda iritsi da. Buruhandiak ere orduan irten dira, gaztetxoenak korrika jartzeko.


Bandera horia Donostiako hondartzetan, marmoka lumineszenteak daudelako

Donostiako Udalak jakinarazi duenez, 70 marmoka inguru jaso dituzte ur ertzean, eta ziztada arinak izan dira, "15 inguru", azken orduetan.


Olatu erraldoiak gozagarri

Urriaren bukaeran, surflariek historiako olaturik handienetakoak hartu zituzten Nazare hondartzan. Ritxi Goya argazkilari zarauztarra Portugalen izan zen, "naturaren ikuskizun paregabeaz" gozatzen.

Epsilon urakanak aspaldiko itsasaldirik handiena eta garbiena bidali zuen Europa aldera orain aste batzuk. Hori dela eta, urriaren 29an, olatu erraldoiek dotore, askotan ez bezala, kolpatu zituzten hondartzak eta labarrak, lehorreko haizeak lagunduta.

Egun batzuk lehenago, itsas iragarpenek argi adierazi zuten ekaitzak eragin zezakeena, eta bi aldiz pentsatu gabe, autoa hartu eta Portugalera bidean jarri zen Ritxi Goya argazkilari zarauztarra. "Bost urte badira Nazare hondartzara urtero joaten hasi nintzenetik, olatu erraldoiei argazkiak egitera edo bideoak grabatzera. Askotan, iragarpen meteorologikoak ez dira argiak izaten, eta zalantza egiten dugu, bidaiak mereziko ote duen beldur", azaldu du argazkilariak.

Azken itsasaldian, aurreikuspenek bete-betean asmatu zuten, eta surflariek aspaldiko olatu handienetakoak hartu zituzten, uretako motoen laguntzarekin. "Anaia eta biok askotan izan gara Nazaren, eta, zalantzarik gabe, Epsilon urakanak sortutako itsasaldia izan da inoiz ikusi dugun handiena", dio Goyak ziurtasunez.

Historiako olatu handiena

Batzuetan, enkargu edo proiektu jakin baterako irudiak hartzera joaten da Goya Nazarera. Oraingo honetan, ordea, helburu zehatzik gabe egin zuen bidaia. "Nazaren olatu erraldoiak daudenean, ikuskizunak ez du parekorik; naturaren opari bat da. Niretzat, hara joatea, Niagarako ur jauziak bisitatzea edo tankerako esperientzia bat da. Zaila da hitzekin deskribatzea", azaldu du Goyak.

Zarauztarraren iritziz, litekeena da oraingoan surflariek markak hautsi izana. "Tamaina jakin batetik gora, oso zaila da olatuak neurtzea; ia ezinezkoa, proportzioak galdu egiten direlako. Hala ere, posible da azken itsasaldian historiako olaturik handienetakoak hartu izana. Hori zioten han bildutako adituek", ekarri du gogora.

Izan ere, Epsilon urakanak punta-puntako surflariak bildu zituen Portugalen, "munduko onenak". Uretan ibili ziren, besteak beste, Kay Lenny hawaiiarra, Lucas Chumbo eta Maya Gabeira brasildarrak eta Justine Dupont frantziarra.

Itsasaldi handiaren egunean, Goyak egun osoan jardun zuen kamerarekin: "Goizeko zazpietarako hondartza ondoko labarrean nengoen, eta ez nintzen geratu ere egin seietan ilundu zuen arte. Argazkiak eta bideoak egin nituen".

Tentsio uneak

Ezbehar larririk gertatu ez bazen ere, izan ziren tentsio uneak egunean zehar. "Nazaren gertatzen den orok du dimentsio handia. Halako egunetan, surflariak olatuan erortzen direnean, denbora asko egiten dute ur azpian, eta kosta egiten da apar artean non ateratzen diren ikustea", dio harrituta. Hala, erreskate pare bat ikusgarriak izan zirela nabarmendu du.

Masifikazioa

Ikuskizunak erakarrita, sekula baino jende gehiago elkartu zen Nazaren egun hartan, astegun buruzuria izan arren. "Ikaragarria iruditu zitzaidan, aurretik ez nuen halakorik ikusi", adierazi du zarauztarrak. Egun gutxira, Nazaren surf egitea galarazi egin zuten Portugaleko agintariek, jende pilaketek osasun krisian izan zezaketen eraginak kezkatuta: "Ikusteko dago hurrengo itsasaldi handian zer gertatuko den".


Azkoitiko PSE-EEk ez du onartu EAJk eskainitako liberazio proposamena

Igoak ez du onartu EAJk alderdi sozialistari egindako %15eko liberazio proposamena. Bestalde, oposizioko indar nagusiak, EH Bilduk, %100eko arduraldi esklusiboa izango duen ordezkari bat izango du udalean, Udal Legearen Oposizioaren Estatutuak hala zehazten duelako. Azkoitia Baik, berriz, jeltzaleek proposatutako %50eko liberazioa onartu du.

Hil honen hasieran egin zuen Azkoitiko Udalak erakundearen antolaketa berria zehazteko bilkura, eta hainbat punturen artean, Udal Gobernua osatzen duen EAJk liberazioen proposamena egin zien oposizioko alderdiei. Udalbatzar hartanez zituzten jakinarazi alderdi bakoitzaren ordezkariak, ezta liberazio horiek onartuko zituzten ere. Bada, Azkoitiko PSE-EEk jakinarazi du Janire Igoa zinegotzi sozialistak uko egin diola jeltzaleek proposatutako %15eko liberazioari.

PSE-EEko ordezkariak %15ean liberatzeko aukera zuen, urtean 6.978 euroko soldata gordina jasoz. Dena den, Igoak proposamena ez onartzea erabaki du, eta hori horrela, alderdi sozialistak ez du liberatutako ordezkaririk izango udaletxean 2023-2027 agintaldian. Beraz, sozialistak ez du soldatarik jasoko zinegotzia izateagatik; soilik osoko bilkuretara eta batzordeetara joateagatik jasoko ditu hark ordainsariak.

EH Bilduk eta Azkoitia Bai herri plataformak, berriz, liberatuak izango dituzte udaletxean. Udal Legearen 33. artikuluan oposizioaren estatutuak hala jasotzen duelako, EH Bilduk %100ean liberatutako ordezkari bat izango du indarrean sartu den agintaldian. Hain justu, Iraitz Otaño zinegotzia liberatuko da. Koalizio abertzalea bigarren indarrik bozkatuena izan zen udal hauteskundeetan, eta beraz, oposizioko indar nagusia bilakatu zen.

Udal Legeak dio 10.000 biztanletik gorako herriek bermatu egin behar dutela, gutxienez, oposizioko indar nagusiaren ordezkari batek arduraldi esklusiboa izatea. Udal Gobernua kontrolatzeko eta fiskaltzako lana behar bezala egiteko liberatuko da Otaño. Koalizio abertzaleko ordezkariak 46.526 euroko soldata gordina jasoko du urtean, baina hedabide honi azaldutakoaren arabera, haren "soldataren zati bat alderdira" bideratuko dute "soldata baxuagoa" izan dezan.

Bestalde, hautetsi bat %50ean liberatzea eskaini zion EAJk Azkoitia Bairi, eta herri plataformak onartzea erabaki du. Azkoitia Bairi Ingurumen Mahaiaren, aurrekontu parte hartzaileen eta San Jose egoitzaren delegazio berezien ardura izatea proposatu zieten jeltzaleek herri plataformakoei, betiere bakoitzari dagokion batzordeburuaren menpe. Udalaren antolaketa zehazteko udalbatzarrean puntu guztien aurka bozkatu zuen Azkoitia Baik. "Arduratsu jokatuko genuela eta gauza batzuez arduratu nahi genuela esan genuen", azaldu du Jose Joakin Etxaniz zinegotziak. Hori horrela proposamena onartu egin dute herri plataformakoek. Hain justu, Etxaniz zinegotzia liberatuko da herri plataformatik, eta hark 23.273 euroko soldata gordina jasoko du urtean.


Sasoibide+: Iruzurietako Eliza

Biterin elkartu, La Palma eta Sevillako kontu batzuk entzun, eta Olandiorantz abiatu gara. Ibiltzeko giro atsegina. Mendiko bideetan eragin nabarmena dute ibilgailu handien gurpilek, argi ibiltzea komeni lokatzetan ez sartzeko. Sasiek ere, bere lana egiten dute, eta gaurko bidean ibiltzeko oztopo izan ditugun horiek, ederto garbituko lituzkete ahuntz pare batek. Ea hurrengoan, gatozenerako, hona hurbiltzen diren! --> Jarraitu irakurtzen


Laborariak kezkatu ditu prezioen goititzeak

Hazkuntzarako kanpoan erosi bazka, ongailu eta erregaien prezioak goratu izanak kinka gaiztoan ezarri ditu laborari franko. Iholdiko Landaia etxaldean ere bai, nahiz autonomia bilatzeak arriskua arintzen dion. Erresilientzia planeko dirua banatzeko Frantziak finkatu arauak, gainera, bazter utzi ditu ehunka etxalde.


Ahobiziak, belarriprestak eta ariguneak martxan dira

Euskaraldiaren hirugarren edizioa abian da gauerditik eta 15 eguneko iraupena izango du Hitzez Egiteko Garaiak.


Urbian basurde uxaldia egingo dute igandean

Gipuzkoa eta Arabako Partzuergoak jakinarazi du datorren igandean, hilak 10, basurde uxaldia egingo dutela Urbia inguruan. Ehiza eremua Oltzatik San Adrian bitartean izango da. Hori dela eta, honakoa gomendioak eman nahi dizkiete hara inguratzeko asmoa duten mendizale eta ibiltariei:

San Adriandik Aizkorrira maratoiko bidetik joatea, eta Urbiara Aizkorritik bueltan. Zumarraunditik, berriz, Urbiara pistatik jutea.

Saihestu beharreko zatia San Adriango pasabidetik, eta Zumarraunditik Peazuluetara doan mendi bidea.

Hala ere, abisu kartelak ere jarriko dituzte inguru horretan guztian.


Entsegua

San Joan dantzetako entsegua. San Joan bezperan edo Salontzo Egunean San Joan dantzak dantzatzeko entseguak ondorengo egunetan egingo dira, 20:15ean: ekainak 6, ekainak 13 eta ekainak 20.


Garai bateko Gasteiz txikian

Xabier Rico Iturriotzek bertso bat prestatu du GEU Elkartearen 30. urteurrenaren harira. Doinua: Iparragirre abila dela.

1

Garai bateko Gasteiz txikian

gure hizkuntza nagusi zen,

handi-mandien eragin pean

bazterrean gelditu zen.

Noizbait kitto izua

ez zen itzali sua

eta hasi ginen altxatzen

besteak beste elkarrengana

Geroa Elkarrekin Lantzen. (ber)

2.

Ezer baino lehen sortu genuen

GEU GASTEIZ aldizkaria,

Gero GEUREKIN MENDIRA ere

zer nolako oparia!

Batetikan bestera,

hamaikatxo bilera,

erditzeko geunden ia….

Goiz eder batez GEU elkarteak

Ikusi zuen argia. (ber)

3.

Lehenik hitzaldi, bertsoaldien,

kantaldien arrimura

antzerkirako deskontuak ere

jarriz askoren eskura.

Betiko gure helmuga

indartzea kultura,

liburuzaleen bilkura,

hogei urteak beteak ditu

Gasteizko Irakurle Kluba(k). (ber)

4.

Ez da euri gutxi egin duena

hasiera hartatik honuntza.

familiekin egindakoa

soilik al da jolas hutsa?

ALEA dugu astero

Ia bost urtetan edo,

ez da zakurraren putza.

Hamaika gaztek jasoa dute

aisialdiko formakuntza. (ber)

5.

Taldeka indartsu hasi zen sortzen

GASTEIZKO MINTZALAGUNA,

pandemiak gogor jo zuen arren

inola hil ez diguna,

kaleetan, tabernetan

Gasteizko txokoetan

mingain askoren jarduna,

hiztun berri askok indartzen dute

gure Gasteiz euskalduna. (ber)

6.

Gure inguruan hainbat ekimen

hartua dute tokia,

Landatxo aldean Oihaneder bat

sortzea ez zen utopia.

Horren ondorengoa,

badator hurrengoa,

euskal kultur biltokia,

urte amaieran irekitzear

baita KAFE ANTZOKIA. (ber)

7.

GEUko langile eta hamaika lagun

hiru hamarkada hauetan

aipatu gabe utzi ditugu

mota askotako lanetan.

Gaur jai giroa lagun,

goraipatu ditzagun

lana eginez Jaietan

Txosnan sutsuki ari direnak

beude gure txaloetan. (ber)

8.

Urte hauetan joan da indartzen

hezkuntzan D eredua,

gazteriaren zati handi bat

gaur egun da euskaldundua.

Ez da euskalduna baina

gazte askoren mingaina,

hortxe dago trabatua,

Euskal Herriko eragileok

badugu zer hausnartua. (ber)

9.

Nahiz pandemiak ez zigun jarri

orain bi urte oso erraz

EUSKARALDIAN izen ematen

Nola ez gara izango kapaz?

Belarripresten rola

Ahobiziek nola,

biek damaigute arnasa

guk errazago eta lasaiago

egin dezagun eukaraz. (ber)

10.

Hiru hamarkadaz GEU elkartean

lana izan da oparoa,

baina nahi bada izan dezagun

Gasteiz euskaldunagoa

agintarien lana,

eurekin elkarlana

izan bedi handiagoa

Erakundeek izan ditzaten

ausardia eta gogoa. (ber)

11.

Urte gutxitan Gasteizek hartu

du aniztasunaren trena,

hainbat hizkuntza entzuten dira,

koloretsua da dena.

Ez da erronka makala,

Zein da gure ahala

eta barruko kemena

izan dezagun euskara denok

elkartuko gaituena? (ber)

Xabier Rico Iturriotz


BHkoek Korrikarekin lotutako dantzaldia

Gaur arratsaldean 22. Korrika Ordiziatik pasako dela eta, goizean BHkoek Korrikarekin lotutako dantzaldia eskaini dute Majori kiroldegian. Ikuskizunaren amaieran, gainera, Pirritx eta Porrotx izan ditugu bisitan. Bertso eta dantzen bidez omendu ditugu 34 urteko ibilbidea egin duten pailazoak. Umore pixkat batekin eman diogu bukaera ekitaldiari. Tipi-tapa tipi-tapa KORRIKA!

https://jakintza.eus/wp-content/uploads/VID-20220408-WA0030.mp4

https://jakintza.eus/wp-content/uploads/VID-20220408-WA0031.mp4

https://jakintza.eus/wp-content/uploads/VID-20220408-WA0033.mp4The post BHkoek Korrikarekin lotutako dantzaldia first appeared on JAKINTZA IKASTOLA ORDIZIA.


Basaurin desagertutako 52 urteko emakumea aurkitu dute

Joan den larunbatean ikusi zuten azkenekoz emakumea Basaurin, baina dagoeneko aurkitu dute, Vost Euskadik jakitera eman duenez.

Euskadiko Larrialdi Zerbitzuek desaktibatu egin dute joan den larunbatean, irailak 11, Basaurin (Bizkaia) azken aldiz ikusi zuten 52 urteko emakumearen bilaketa, Vost Euskadik jakitera eman duenez.


Ernai salatu du Tuterako alkateak haren "ohorea urratzeagatik"

Euskararen aurka hartu dituen neurriak salatzeko, Adolf Hitler diktadorearen irudi batean erabili zuen Ernaik Alejandro Toqueroren aurpegia.

Tuterako alkateak, Alejandro Toquerok, demanda bat jarri du Tuterako Lehen Auzialdiko Epaitegian Ernai erakundearen aurka, haren "ohorea urratzeagatik". Ernai Tuterak Twitterren ezarritako mezu baten kontura egin du Ernairen aurka. Navarra Sumako alkateak euskararen aurka hartutako erabakiak salatzen ditu mezuak.

🚨 Tuterako azken aldiko euskararen kontrako erasoaren harira:

Gogor salatzen ditugu Tuterako alkateak eta bere alderdiak egindakoak, agerian utziz berriro euskara eta kulturarekiko mespretsua.

(1/4) pic.twitter.com/TzBiG8nBlw — Ernai Tutera (@ErnaiTutera) March 18, 2022

Ernaik " sakonki umiliatu" du alkatea, haren abokatu Guillermo Txaberri Reparazen iritziz: "Toquero Gil jaunaren ohorerako eskubidean bidegabe sartzea da". Demandaren arabera, "Tuterako alderdi demokratiko bateko alkate bat, korporazio demokratiko bateko kide hautetsi gisa diharduena, Hitler bezalako hiltzaile genozida batekin alderatzea ez da adierazpen askatasuna, ohorerako eskubidean bidegabeko esku sartze nabarmena baizik, gaitzespena merezi duena".

Tuterako alkateak "koldartzat" jo ditu Ernaiko kideak, "sare sozialen atzean eta hiri osoan zehar egindako pintada eta gizalegearen aurkako ekintzetan ezkutatzen direlako, eta ez dutelako parte hartzen Tuterako gizartearen benetako bizitzan". Ildo horretan, txioa argitaratu ondoren gustuko dut sakatuz onespena erakutsi zuten kargudun publikoei ere zuzendu zaie.

Irudia ken dezaten nahi du Toquerok, eta 5.000 euroko kalte morala eskatu du demandan. Irudiaren bitartez alkatearen ohorea bidegabe urratu dela aitortzea nahi du, eta epaia hori balitz, osoki argitaratzea Ernai ebazpena sare sozialetan.


"Alarma egoerarik gabe, eskuduntza erkidegoarena da eta erabakiak bertakoak dira"

Lurraldearteko osasun batzordea hitz egiteko dela uste du Elkarrekin Podmeos-IU talde parlamentarioko bozeramaleak, eta 'ulerkaitza' da parte ez hartzea. Neurrien eskuduntza ordea, autonomiena da.

Erkidegoen arteko osasun batzordean hartu diren erabakien eskuduntza autonomikoa dela gogorarazi du Miren Gorrotxategi Elkarrekin Podemos-IU taldeko legebiltzarreko bozeramaleak 'Faktoria'n. Batzordea "hitz egiteko eta koordinatzeko tresna" da Gorrotxategiren aburuz, baina erabakia Eusko Jaurlaritzarena da. Neurriak arintzearen harira, gogotsu bai baina tentuz jokatzeko eskatu du presak ez direlako onak.

Gasteizen ireki den Terrorismoaren Biktimen Memoriala errekonozimendurako ona bada ere, onartu du biktima guztiak ez direla haintzat hartu. "Ez da ondo ulertzen" dio, Gasteizen eraiki den memorial batean Martxoaren 3ko polizia gehiegikerien biktimak ez sartzea. Euskadin denbora gehiegi egon dira biktimak enpatia gabe, eta laguntzen jarraituko dutela memoria zabal bat sortzeko.

Madrilen Alderdi Popularrak gora egin badu ere, ez du uste ziklo aldaketa baten hasiera denik. Are gehiago, Maria Dolores de Cospedalen inputazioak, PP agintean dagoenean suerta daitezkeen "arriskuak" gogorarazten dituela dio.


Euskalerriaren Adiskideek ohorezko adiskide izendatuko dute Juan Jose Agirre

Larunbatean Intsausti jauregian izendatuko dute

Euskalerriaren Adiskideen Elkarteak ohorezko adiskide egingo du larunbatean Juan Jose Agirre. Intsausti jauregian izendatuko dute, 12:00etan. 1930ean Alegin jaioa da eta Lazkaoko Beneditarren Euskal Bibliotekaren sortzailea da; egun Lazkaoko Beneditarren Fundazio gisa ezagutzen dena. Aitzindaria izan da Agirre Euskal Herriko biblioteka eta artxiboen munduan. Informazio gehiago eskuragarri, hemen.


Death cafe

Araurik eta lokarririk gabe, heriotzaz hitz egiteko eta nork bere bura aberasteko espazioa da Death Cafe. Izena honako telefono honetan eman behar da, lekua bete arte: 627 117 819 (Izan).


Urdulizek bigarren itzuliko lehen neurketa hartuko du gaur

Jaka - Martija eta Altuna III.a - Mariezkurrena II.a bikoteek jokatuko dute 8. jardunaldiko aurreneko partida.

Binakako Txapelketako lehen itzulia amaituta Elezkano II.a-Zabaleta eta Altuna III.a-Mariezkurrena II.a bikoteek agintzen dute sailkapenean jokatutako zazpi partidetatik sei irabazita.

Bigarren bueltako lehen neurketak oso inportanteak izango dira bikote batzuen etorkizuna erabaki daitekeelako.

Gaur, Urdulizen, Altuna III-Mariezkurrena II.a bikoteak lidergoa defendatuko du putzuan dagoen Jakaren eta Martijaren kontra (garaipen bakarra orain arte).

Sailkapeneko lehen postuan dagoen beste bikoteak, Elezkano II.ak eta Zabaletak, Ezkurdiaren eta Ladis Galarzaren aurka neurtuko ditu indarrak Eibarren; larunbatean, Bilbon, Olaizaola II.a - Rezusta eta Bengoetxea VI.a - Aranguren bikoteek jokatuko dute eta astelehenean, Ataunen, Urrutikoetxea - Imaz eta Peña II - Albisu arituko dira.

Partida guztiak zuzen-zuzenean emango dira ETB1en eta eitb.eus.-en.

8. JARDUNALDIA

Urduliz2021/02/19 22:15

Jaka - Martija vs Altuna III.a - Mariezkurrena II.a

Bilbo2021 /02/20 17:15

Olaizaola II.a - Rezusta vs Bengoetxea VI.a - Aranguren

Eibar2021/02/21 17:00

Ezkurdia - Ladis Galarza vs Elezkano II.a - Zabaleta

Ataun2021/02/22 22:30

Urrutikoetxea - Imaz vs Peña II.a - Albisu


Frantziako Parlamentuko batzorde paritarioak erreformaren testu bateratu bat onartu du

Erreformaren aurkako zortzigarren protesta egunean 5.000 lagun inguru bildu dira Baionan.

Bere lana amaitu ahal izan du erretretaren erreformaren azken testua landu behar duen Frantziako Parlamentuko CMP batzorde misto paritarioak. Asanbleako zazpi kide eta Senatuko zazpi kide daude batzorde horretan, eta haien lana da testu bateratu bat jostea bi ganberek proiektu beraren moldaera desberdinak onartzen dituztenean. Goizeko bederatzietan hasi dute bilera, eta 17:30 aldera amaitu dute, akordioarekin.

Emmanuel Macron sustengatzen duten zentro-eskuineko alderdien bost kideen eta LR Errepublikanoak eskuineko alderdikoen bosten arteko negoziazioa izan da nagusiki, erreformaren erabat aurka daudelako beste lau ordezkariak: PSko bi, LFI Frantzia Intsumisoko bat, eta RN Batasun Nazionaleko beste bat.

Testua gaur bukatu ahal izan dutenez, bihar iritsiko da parlamentuko bi ganberetako osoko bilkuretara: goizean Senatuan (09:00) eta arratsaldean Asanblea Nazionalean (15:00).

Baina oraindik ez dago guztiz garbi saio horiek egingo ote diren. Izan ere, Frantziako Gobernuak badu aukera bat bozketa eragozteko, galdu egingo duela uste badu: konstituzioaren 49.3 artikulua. Artikulu horrek aukera ematen dio gobernuari aurrekontuekin lotura duen legegai bat bozketarik gabe onartzeko, betiere trukean zentsura mozio bat jasotzeko prest badago.

Legealdi honetan jada hamar aldiz erabili du prozedura hori Elisabeth Borne lehen ministroak, eta kosta ahala kosta eragotzi nahi du oraingoan, uste duelako erreformak legitimitate handiagoa izango duela parlamentariek onartuko balute. Iritzi publikoaren legitimitatea galdua du gobernuak, kaleko mobilizazioetan eta inkestetan ikusten denez.

«Gehiengoa badago»

Goizean, Europe 1 irratian, Olivier Veran gobernuko eledunak esan du azkenera arte itxarongo dutela artikulu hori berriro erabili ala ez erabakitzeko. Bitartean, erreformaren aldeko nahiko boto dituela ziurtatu nahi du gobernuak. Ez luke arazo handirik izango Senatuan —dagoeneko onartu zuen erreforma, joan den igande goizaldean—, baina gauza ez dago hain garbi Frantziako Asanblean. Gehiengo macronistari (250 diputatu) boto batzuek ihes egin diezaiokete, baina arazo nagusia LR taldearen barruan dago. 61 diputatu ditu, eta horietatik berrogei ingururen botoa beharko luke erreformak. Gehiengo osoa 286 boto dira, baina kopuru hori apaldu egiten da abstentzioak handitu ahala.

Astearte arratsean, Asanblean ari zela, «gehiengoa badago» azaldu zuen Bornek, eta hori bera esan zuen Olivier Dussopt Lan ministroak. Zalantzak izan ditzaketen LRko diputatuak limurtu nahian, lehen ministroak argitu zuen botoa ez zela gobernuaren aldekoa, erreformaren aldekoa baizik.

Hori bezain garrantzitsua izango da azken testuan eskuinak nahi dituen aldaketa batzuk onartzea, hala nola, lan ibilbide luzeak dituzten guztiek 43 urte kotizatu ondoren erretreta hartu ahal izatea, eta adineko langileentzat kontratu bereziak sortzea (CDI senior deitutakoak).

Baionan, beste aldietan baino gutxiago

Erreformaren aurka, sindikatuek manifestazioa egin dute gaur ere Baionan. Jende andana bildu da, baina beste aldietan baina gutxiago: 5.000 inguru. Protesten ondotik batzarra egingo dute, datozen egunetarako blokeatze ekintzak antolatzeko.

Manifestazioaren amaieran, Frantziako Gobernuaren «mespretxua» salatu du intersindikalak, eta herri galdeketa bat egiteko eskatu diote Macroni. Izan ere, Florence Lasserre diputatuarekin baizik ez dira bildu ahal izan intersindikaleko kideak. Erreformaren alde bozkatuko duela erran die. Max Brisson eta Denise Saint-Pe senatariek ere erreformaren alde bozkatu dute.

LAB sindikatuko Eñaut Aramendik esan du Frantzian borroka galtzeko arriskua «begi bistakoa» dela. Gertatuko balitz borrokan segitu beharko litzatekeela erran du: «64 ez dugu onartu nahi; 62 ere ez dugu onartu nahi. Guk pentsatzen dugu atzera egin behar dugula eta 60 urte eskatu behar dugula». Euskal Herritik alternatibak sortzera deitu du: «Hemen borrokatu eta erabaki nahi dugu».

Manifestazioan, Frantziako Poliziak hurbiletik segitu du gazte blokea. Uniformez eta zibilez jantzitako agentez inguratuta joan dira protesta abiatu denetik.

Aurrez, goizean, energia sektoreko grebalariek Baionako herriko etxeko elektrizitatea eten dute. Halako ekintzak ugarituko dituztela erran dute: «Bururaino joanen gira!», oihukatu dute.

Mugerren ere (Lapurdi) pleita gunea blokeatu dute hainbat grebalarik. FSU, Solidaires eta Tarnose-Bokaleko CGTk ere parte hartu dute protesta horretan.


Afrikako sukaldaritza eta maskara tailerra


Afganistango talibanek egindako eraso batek 12 hildako eta 22 zauritu utzi ditu

Afganistango talibanek Defentsa ministroaren egoitzari egin diote eraso, Kabulen. Auto-bonba batekin egindako atentatuak 12 hildako eta 22 zauritu utzi ditu.


Ez dago udalerririk eremu gorrian Euskal Autonomia Erkidego osoan

Muskiz eta Elgoibar eremu berdean daude, eta Agurain eta Lekeitio, berriz, laranjan. Azken udalerri hori izan da eremu kritikoa utzi duen azkena.

OHARRA: Koloretako semaforoak Arabako, Bizkaiko eta Gipuzkoako 5.000 biztanletik gorako udalerrien egoera epidemiologikoa adierazten du, baina ez dakar herriak perimetralki ixtea, mugikortasuna librea baita alarma-egoera amaitu ondoren.

Muskiz (Bizkaia) eta Elgoibar (Gipuzkoa) eremu berdera pasatu dira, eta Agurainek (Araba), berriz, okerrera egin du eta laranjara igo da, Covid-19ak EAEn herriz herri izan duen eragina neurtzeko Eusko Jaurlaritzako Osasun Sailak erabiltzen duen semaforoaren arabera. Gainera, Lekeitio eremu kritikotik irten da azkenean, eta, ondorioz, dagoeneko ez dago udalerririk eremu gorrian Euskal Autonomia Erkidegoan.

Araba da EAEn intzidentzia txikiena duen lurraldea (73 kasu 100.000 biztanleko) eta eremu horian jarraitzen du, baita Gasteizek ere; Agurainek, aldiz, gune hori atzean utzi eta laranjara egin du salto. Laudiok eta Amurriok berdeari eutsi diote.

Bizkaian ere, hori jarraitzen du semaforoak (84 kasu 100.000 biztanleko).

Kostata bada ere, Lekeitio eremu gorritik atera, eta laranjan sartu da; bertan jarraitzen du Ondarroak.

Horian hauek daude: Abadiño, Abanto, Arrigorriaga, Barakaldo, Bermeo, Bilbo, Derio, Durango, Erandio, Ermua, Etxebarri, Getxo, Gernika-Lumo, Gorliz, Gueñes, Portugalete, Santurtzi, Sestao, Sopela eta Zornotza.

Basauri, Berango, Elorrio, Galdakao, Leioa, Markina-Xemein, Mungia, Ortuella, Sestao, Trapagaran eta Zalla berdean daude, eta Muskiz gehitu zaie azken orduetan.

Gipuzkoa (82 kasu 100.000 biztanleko) ere hori dago.

Horian, berriz, hauek daude: Andoain, Azkoitia, Azpeitia, Beasain, Eibar, Hondarribia, Irun, Lasarte-Oria, Mutriku, Oiartzun, Ordizia, Orio, Tolosa, Urnieta, Urretxu, Usurbil, Villabona, Zarautz eta Zumaia.

Aretxabaleta, Arrasate, Astigarraga, Bergara, Deba, Donostia, Errenteria, Hernani, Lazkao, Legazpi, Lezo, Oñati, Pasaia eta Zumarraga eremu berdean daude, eta, gaurtik aurrera, baita Elgoibar ere.

Europar Batasunak onartutako koloreen mapa egokitu du Jaurlaritzak, eta azken 14 egunetan metatutako intzidentzia-tasaren arabera sailkatzen ditu EAEko udalerriak.

Zure interesekoa izan daiteke: Honela funtzionatzen du covid-19aren semaforoak eta hauek dira irizpideak

Kontuan izan osasun agintariek koronabirusaren aurrean eman dituzten aholkuak. Albiste faltsuak zabaldu dira; beraz, agintariek emandakoei bakarrik egin kasu. Gaitzaren sintomarik baduzu eta EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu covid-19a ez hedatzeko modurik eraginkorrena eskuak sarri garbitzea dela. Ahoa estaltzeko maskarak derrigorrezkoak dira EAEn eta Nafarroan. Iparraldean, "espazio publiko itxietan" da derrigorrezkoa, baita Lapurdiko herri eta hiri nagusietan ere.


Orainek batzordeetako ordezkariak nor izango diren azaldu du

Asteartean ikasturteko lehen udalbatzarra egin zuten Orion, eta hainbat gai aztertu zituzten ohiko bilkuran; tartean antolaketa gaiak ere izan ziren hizpide.

Uztailaren 7an eginiko ohiko bilkuran batzorde informatzaile bakoitzean parte hartuko zuten ordezkariak aurkeztu zituzten udal taldeek. Orain udal taldeko kideek beren ordezkariak hurrengo udalbatzarrean jakinaraziko zituztela azaldu zuten, eta asteartean eman zuten horren berri.

Miriam Uranga izango da Oraineko ordezkaria Ogasuna, Pertsonala eta Kalitatezko batzordean; baita Kultura, Turismoa eta Euskara batzordean eta Hirigintza, Ingurumena eta Gizarte ongizatean ere. Joxe Angel Iparragirre izango da, berriz, Obra, Zerbitzuak eta Hezkuntza batzordean ordezkari, baita Kirola eta Gazteria batzordean eta Nekazaritza, Arrantza, Merkataritza eta Ostalaritzan ere.


EAEko Auzitegi Nagusiak ez du debekatuko Arrasateko martxa

«Liskarrak saihesteko» deia egin du Olanok. Eusko Jaurlaritzak deialdi guztiak aztertuko ditu


Lan erreforma eta pentsio sistema berria izango dituzte hurrengo ostiralean Udal Elkartean

Urola Kostako Udal Elkarteak, Mutua Universalekin elkarlanean, eskualdeko enpresa eta autonomoentzat, lan erreforma eta pentsio sistema berriari buruzko jardunaldia antolatu du otsailaren 4rako. Hitzaldia Cuatrecasas abokatu langelako Iker Priorrek emango du eta antolatzaileek azaldu dutenez, "2010ean aldaketa ugari eta esanguratsuak jasan ditu lan merkatuak eta Priorrek enpresaburu eta autonomoei horien inguruko azalpenak emango dizkie. Izan ere, Espainiako Gobernuak indarrean jarri dituen azken neurriekin aldatu egin da enpresarien nahiz besteren kontura lan egiten duten langileen eta langile autonomoen egoera". Hitzaldia otsailaren 4ean, ostiralean izango da 12:00etatik 14:00etara Urola Kostako Udal Elkartearen egoitzan. Jardunaldian parte hartu nahi dutenek, 943-890808 telefono zenbakira hots egin edota enpresa@urolakosta.org helbidera idatzi beharko dute euren izen-abizenak zehaztuz. Ikastaroaren gaitegia Hurrengo gaiak jorratuko dituzte ikastaroan parte hartzen dutenek: - Zein da lan-merkatuaren erreformak ezarriko duen marko berria? - Nola eragiten diete neurri horiek enpresaburu eta autonomoei? - Zein dira pentsio sistema berriak ekarriko dituen aldaketa nagusiak? - Langile autonomoek nola eskuratu dezakete langabezia prestazioa? - Zein dira horretarako egin behatr diren izapideak?


Ubiria: "Etchegarayk abantaila du Baionan, baina boto aktibazioa izango da gakoa"

Maite Ubiria kazetari eta Euskadi Irratiko kolaboratzaileak Ipar Euskal Herriko bozen bigarren itzulia aztertu du Goiz Kronika saioan.

Lapurdi, Nafarroa Beherea eta Zuberoako herri eta hiri nagusietan hasi dira botoa ematen, 158 herrietatik 18tan, hain zuzen. Gainerako auzapezak, eta herriko kontseiluak pandemia aurreko hauteskundeetan argitu ziren, martxoaren 15ean egindako lehen itzulian.

Gaurko bozak erabakigarriak izango dira Euskal Elkargoaren osaketarako ere bai, eta horretan, gakoa izango da Baionan gertatzen dena, erakunde horretako ordezkariak udal hautetsiak baitira. Lapurdiko hiriburua arreta-gune nagusietako bat da. beraz, eta lehia estua aurreikusten da jarduneko auzapez eta Elkargoko presidente Jean Rene Etchegaray zentristaren, eta Henri Etcheto sozialistaren artean.

Matematikoki parean egonik, abertzaleen bozkak sekulako garrantzia izango du, baina kontuak ez daude garbi: hainbatek, Etchegarayren alde egingo du, bake prozesuan eta presoen auzian erakutsitako jarreragatik. Aldiz, Etchetoren aldeko botoa emango du beste hainbatek, ezkerra garaile ateratzeko, nahiz eta Etchetok ez duen Euskal Elkargoa begi onez ikusten.

Maite Ubiria kazetariak eta Euskadi Irratiko kolaboratzaileak azaldu ditu udal bozen inguruko hainbat gako, Goiz Kronika saioan.


Covid19ak hildakoen omenaldia, abenduaren 18ra atzeratua

Oroimenerako gune iraunkorra egokituko du Usurbilgo Udalak Bizkarren covid19ak hildako herritarren omenez. Eta gune horretan bertan, ekitaldia deitua zuen abenduaren 12rako. Baina astebetez atzeratu da hitzordua, hilaren 18ra.

Orain arteko datu ofizialen arabera, koronabirusak zortzi herritar hil eta ia 700 herritar kutsatu ditu Usurbilen eta itxura denez, osasun krisialdia gainditu ezinik gabiltza. Covid19aren eraginez orain arte hil diren herritarrak omendu eta oroitzeko gunea egokituko du Usurbilgo Udalak Bizkarreko parkean. "Mundua geratu zuen gaixotasunak Usurbilen eragin dituen hildakoak gogoratzeko leku iraunkorra izango da, aurrerantzean, Bizkarreko parkean, han ezarriko duten eskultura baten bidez", berri eman du Usurbilgo Udalak. Bide batez, "Covid19aren ondorioz gertukoren bat galdu duten herritarrei doluminak helarazi nahi dizkie" Udalak.

Oroimen gune horretan hain zuzen omenaldi ekitaldia antolatua zuen abenduaren 12rako baina atzeratzea erabaki dute, hilaren 18ra hain zuzen. Omenaldia beraz, abenduaren 18an eguerdiko 12:30etan Bizkarreko parkean. "Udal ordezkariek ez ezik, hainbat herritarrek ere parte hartuko dute ekitaldian. Ekitaldia aire zabalean izanik, ez da beharrezkoa izango aldez aurretik izena ematea bertaratu ahal izateko", ohartarazi dute antolatzaileek.


Euskara, sormenerako harribitxia eta aukera

Sortzaile gazteak dira Julen Portillo zarauztarra, Andrea Gonzalez bergararra eta Maddi Etxeberria andoaindarra. Internet bihurtu dute euren gotorleku, eta han biluzten dute barrua, eguneroko kontuak bideo labur bihurtuta. Hasieratik argi eduki zuten hirurek: euskaraz sortuko zituzten edukiak. Bidea egiten ari dira.

Azken urteotan ezagun egin dira sare sozialetan edukiak sortzetik bizi diren youtuber, streamer nahiz tiktokerrak, baita gipuzkoarrak ere, baina gehienek euskara ez den beste hizkuntza batzuetan hitz egiten dute “ikusgarritasuna” lortzeko. Ingelesa eta gaztelania dira nagusi plataforma horietan, baina badira errealitate horri buelta bat eman, Interneteko eduki sortzaile moduan lanean hastea erabaki, eta eduki guztiak euskaraz argitaratzen dituztenak ere.

Euskara lehenesten zutenak gutxi ziren hasieran, eta horientzat zaila izaten zen bisita ugari lortzea. Gaur egun, ordea, sortzaile berriak agertzen ari dira pixkanaka, eta, kopurua areagotzearekin batera, ikusgarritasuna lortzen ari dira euskarazko zenbait eduki. Andrea Gonzalez bergararra, Julen Portillo zarauztarra eta Maddi Etxeberria andoaindarra dira Interneten edukiak euskaraz sortzea erabaki duten gipuzkoarretako hiru.


Artzain Eguna Nekazamudion

Zapatuan, ekainak 5, Nekazamudio azoka izango da Zamudion, Pago kalean, 11:00etatik 14:00etara. Tokiko produktuen azokaren baitan, Artzain Eguna izango da eta ardiei ilea nola mozten zaien erakutsiko da. Gainera, gazta dastatzeko aukera ere egongo da. Ekitaldietan Gordexolako eta Urbasako artzainek hartuko dute parte.


Joseba Larratxek eta Harkaitz Canok Ni ez naiz Mikel Laboaz esandakoak

Iazko abenduan izan ziren Joseba Larratxe, Josevisky eta Harkaitz Cano Arratsean 'Ni ez naiz Mikel Laboa' album ilustratua aurkezten.

Unai Iturriagarekin batera, hiruren arteko lana da.

Artean ez zekiten Larratxeri ilustrazioaren Euskadi saria emango ziotenik.

Album ilustratua berbera da,zen, saritu aurretik ere.

Hemen, ilustratzailearekin eta gidoilarietako batekin izandako kontualdia.

Zorionak Larratxe!


Belaguara irteera egin dute Arrolako mendizaleek

Primerako asteburua igaro dute Arrolako 18 mendizalek. Iraupen eskiaz eta elurraz gozatu dute, besteak beste. Argazkiak.

Hitzaldia

Jokin Lizeaga mendi korrikalariak hitzaldia eskainiko du otsailaren 17an, Torresoroan, 19:00etan. Mendi lasterketen entrenamenduaz jardungo du.


Urrezko Aizkolari Kopako bigarren kanporaketan parte hartuko du Julen Olano leitzarrak

Hasiera batean Trebiñun aritzekoa bazen ere, azkenean igande eguerdian Maeztun (Araba) ariko da Suharri Rodriguez, Iban Resano eta Luis Txapartegiren kontra

Urrezko Aizkolari Kopako bigarren kanporaketa jokatuko dute azaroaren 8an, igandean 12:00etan Trebiñun. Lehian ariko diren lau aizkolarien artean dago Julen Olano leitzarra. Berekin batera, Suharri Rodriguez, Iban Resano eta Luis Txapartegi ariko dira.

Lehenbizi lau aizkolariak ariko dira lehian, hiru kanaerdikotara. Bi onenek, berriz ere hiruna kanaerdiko moztu beharko dituzte, nor baino no lehenago. Irabazleak hurrengo kanporaketarako txartela lortuko du.

Aizkolarien lehiaz gain, binakako harrijasotze txapelketako saioan Aimar Galarraga oriotarra eta Aizarnako Jagoba Otaegi ariko dira, bina minutuko txandetan 175 kiloko laukizuzenarekin, 138 kiloko kubikoarekin, 100 kiloko zilindro zaharrarekin eta 100 kiloko borobilarekin.

Bukatzeko, emakumezkoen ingude txapelketan Arabako Estibaliz Cidad ariko da hamar kiloko ingudearekin, minutu eta erdian.


Etxerik gabeko pertsonentzako lau etxebizitza kudeatzen jarraituko du Arrats elkarteak

Donostiako Udalak onartu du lau etxebizitzen erabilera Arrats elkartearen esku uztea, 2022ko abenduaren 31ra bitarte. Beste urtebetez luzatu ahal izango da. Etxerik gabeko pertsonekin lan egiten du Arrats elkarteak, eta Lehen Urratsa programaren bidez kalean bizi direnei etxebizitza bat eskaintzen diete gizarteratzen laguntzeko. Iazko konfinamenduan abiatu zuen egitasmoa Arrats elkarteak udalarekin elkarlanean. Hain zuzen ere, COVID-19ak kaltetu dituen etxerik gabeko pertsonak laguntzea du helburu.